title: Frauen regier’n die Welt

text: Frauen regier’n die Welt () on saksalaisen swing-laulaja Roger Ciceron kappale, joka edusti Saksaa Eurovision laulukilpailussa vuonna 2007. Kappale sijoittui finaalissa 49 pisteellä sijalle 19. Kappaleen ovat kirjoittaneet Matthias Hass ja Frank Ramond.


title: Frauen regier’n die Welt

text: Saksalainen naistenlehti EMMA kritisoi kappaleen sanoitusta. Lehti äänesti Ciceron kuukauden pashaksi, joka annetaan miehille, jotka sanovat tai tekevät epämukavia asioita naisille. Närää aiheutti lause ”"Und schon öffnen sich Tasche und Herz und dann kaufst du ’n Ring und ’n Nerz"” ().


title: Messier 99

text: Messier 99 (tai NGC 4254) on kierteisgalaksi noin 60 miljoonan valovuoden päässä maapallosta. Se sijaitsee Bereniken hiukset -nimisessä tähdistössä.


title: Messier 99

text: Galaksista on havaittu kolme supernovaa.


title: Messier 99

text: Pierre Méchain löysi Messier 99:n 15. maaliskuuta 1781. Löytö ilmoitettiin Charles Messierille, joka liitti kohteen Messierin luetteloon.


title: Messier 99

text: Messier 99 oli yksi ensimmäisistä galakseista, joiden kierteiskuvio nähtiin. Kuvion tunnisti ensimmäisen kerran William Parsons 1850-luvulla.


title: Düsseldorfin lentoasema

text: Düsseldorfin kansainvälinen lentoasema () on kansainvälinen lentoasema Saksassa, 6 kilometriä Düsseldorfista pohjoiseen.


title: Düsseldorfin lentoasema

text: Lentoasema on 23,5 miljoonalla vuosittaisella käyttäjällään Saksan kolmanneksi suurin lentoasema heti Frankfurtin ja Münchenin kansainvälisten lentoasemien jälkeen. Lentoasema on tukikohta LTU:lle sekä tärkeä myös Lufthansalle, joka lentää sieltä 43 kohteeseen 270 lentoa päivittäin.


title: Düsseldorfin lentoasema

text: Lentoasemalla on kaksi kiitotietä, joiden pituudet ovat 3 000 ja 2 700 metriä. Suunnitelmissa on pidentää 3 000 metrin kiitotietä 3 600 metrin pituiseksi, mutta Ratingenin kaupunki, joka alkaa heti kiitotien päästä, on hanketta vastaan.


title: Düsseldorfin lentoasema

text: Lentoaseman kapasiteetti on 107 samanaikaista lentokonetta ja 22 000 000 matkustajaa vuodessa.


title: Düsseldorfin lentoasema

text: Lentoasema avattiin 19. huhtikuuta 1927 kahden vuoden rakennustöiden jälkeen. Vuonna 1950 lentoaseman ensimmäistä kiitotietä pidennettiin 2 475 metriin. Vuonna 1964 aloitettiin uuden terminaalin rakennustyöt, joka nosti lentoaseman kapasiteettia 1,4 miljoonaan matkustajaan. Vuonna 1969 ensimmäinen kiitotie pidennettiin nykyiseen 3 000 metriin.


title: Düsseldorfin lentoasema

text: Vuonna 1972 asetettiin rajoituksia äänisaasteen vähentämiseksi, joka tarkoittaa suihkukoneiden laskeutumiskieltoa kello 23:n ja 6:n välillä. Yöpostilennot olivat kiellettyjä jo vuodesta 1970.


title: Düsseldorfin lentoasema

text: Vuonna 1973 avattiin uusi keskusrakennus ja terminaali B. Vuonna 1975 avautui raideyhteys lentoaseman ja Düsseldorfin rautatieaseman välille. Vuonna 1977 A-terminaalin rakennustyöt valmistuivat.


title: Düsseldorfin lentoasema

text: Vuonna 1986 lentoasemaa käytti 8,22 miljoonaa matkustajaa, joka teki siitä Saksan toiseksi suurimman lentoaseman. Samana vuonna avattiin terminaali C.


title: Düsseldorfin lentoasema

text: Vuonna 1992, jolloin lentoasemaa käytti 12,3 miljoonaa matkustajaa, valmistui toinen, 2 700 metriä pitkä kiitotie.


title: Düsseldorfin lentoasema

text: 11. huhtikuuta 1996 tulipalo tuhosi terminaali A:n kattorakenteita. Palo sai tiettävästi alkunsa huonosta hitsauksesta. 17 ihmistä kuoli pääosin savun vaikutuksesta ja useita joutui sairaalahoitoon. Aineelliset vahingot nousivat satoihin miljooniin. Tulipalo oli suurimpia julkisia onnettomuuksia Nordrhein-Westfalenissa. Korjausten aikana matkustajat joutuivat oleskelemaan suurissa teltoissa. Marraskuussa terminaali C:n laajennustyöt valmistuivat, jolloin saatiin kolme väliaikaista hallia lähteville lennoille.


title: Düsseldorfin lentoasema

text: Vuonna 1997 uuden InterCity-rautatieaseman rakennustyöt aloitettiin lentoaseman itäisessä päädyssä.


title: Düsseldorfin lentoasema

text: Terminaali A avattiin uudelleen vuonna 1998. Lentoasema muutti nimensä "Rhein-Ruhrin lentoasemasta" "Düsseldorfin kansainväliseksi lentoasemaksi". Korjaukset keskusrakennuksessa ja terminaali B:ssä alkoivat.


title: Düsseldorfin lentoasema

text:
Vuonna 1999 aloitettiin maanalaisen paikoitushallin rakentaminen uuden terminaalin alle, joka oli osa "Airport 2000+" -ohjelmaa.
Toukokuussa 2000 uusi rautatieasema, "Fernbahnhof Düsseldorf Flughafen", avattiin 300 lähtevän junan kapasiteetilla. Vuonna 2000 lentoasemaa käytti 16 miljoonaa matkustajaa, joka teki siitä Saksan kolmanneksi suurimman lentoaseman.


title: Düsseldorfin lentoasema

text: Maaliskuussa 2001 uusi lähtöhalli ja terminaali B avautuivat kahden ja puolen vuoden mittaisen kunnostuksen jälkeen.


title: Düsseldorfin lentoasema

text: Vuonna 2002 terminaalin ja InterCity-rautatieaseman yhdistävä yhdysbussi muutettiin SkyTrain-monorailjunaksi. Juna liikennöi 2,5 kilometrin matkaa 50 km/h nopeudella.


title: Düsseldorfin lentoasema

text: 12. marraskuuta 2006 kentälle laskeutui ensimmäinen laajarunkoinen Airbus A380 -kone.


title: Düsseldorfin lentoasema

text: Düsseldorfin kansainvälinen lentoasema oli tärkeä lentoasema Euroopan ja Yhdysvaltain välisillä reiteillä, mutta syyskuun 11. päivän iskujen jälkeen Continental Airlines ja United Airlines lopettivat liikenteen kentälle. United Airlines tosin jatkaa liikennettä edelleen yhteistyössä Lufthansan kanssa.


title: Düsseldorfin lentoasema

text: Terminaali A palvelee lähinnä Star Alliance -allianssiin kuuluvia lentoyhtiöitä sekä muita Lufthansan yhteistyökumppaneita.


title: Yellowcard

text: Yellowcard oli yhdysvaltalainen vaihtoehtorock-/pop-punkyhtye Jacksonvillestä, Floridasta. Sen erikoisuutena ovat useissa kappaleissa esiintyvät viulustemmat, mikä erottaa sen muista pop-punkyhtyeistä.


title: Yellowcard

text: 25. kesäkuuta 2016 Yellowcard ilmoitti lopettavansa toimintansa saadessaan Australian kiertueensa päätökseen vuonna 2017.


title: Yellowcard

text: Yellowcard perustettiin vuonna 1997 Jacksonvillessä, Floridassa, kun yhtyeen jäsenet tapasivat taidekoulussa. Alkuperäiskokoonpanon muodostivat Ben Dobson (laulu), Todd Clarry (laulu ja kitara), Ben Harper (kitara), Sean Mackin (viulu), Warren Cooke (basso) sekä Longineu W. Parsons III (rummut). "Yellowcard"-nimi juontuu jäsenten tavasta antaa toisilleen niin sanottuja keltaisia kortteja tyhmyyksien tekemisestä.


title: Yellowcard

text: Yellowcard julkaisi ensimmäisen albuminsa "Midget Tossing"in vuonna 1997. Vaikka Sean Mackin soittikin eräissä levyn kappaleissa, hän ei vielä ollut yhtyeen täyspäiväinen jäsen. Sama kokoonpano soitti seuraavalla albumilla "Where We Stand", jossa Mackin oli mukana jo useammassa kappaleessa. Ben Dobsonin kiinnostus jatkaa laulajana katosi pian ja hän jätti yhtyeen. Dobsonin tilalle sekä rytmikitaristiksi tuli Ryan Key. Vuonna 2000 yhtye nauhoitti EP:n "Still Standing EP". Heti sen julkaisun jälkeen laulaja-kitaristi Todd Clary jätti yhtyeen. Tämän vuoksi Key pääsi soittamaan myös pääasiallisena kitaristina. Lähetettyään EP:nsä Lobster Records -nimisessä levy-yhtiössä työskentelevälle tutulleen Steve Lebarskille sai Yellowcard solmia levytyssopimuksen kesäkuussa 2000 ja suuntasi sen jälkeen länteen Kalifornian Camarilloon työskentelemään seuraavan levynsä kanssa.


title: Yellowcard

text: Yhtye julkaisi 2001 kolmannen albuminsa "One For The Kids", jota seurasi "The Underdog EP" vuonna 2002. Fanit ottivat molemmat julkaisut avosylin vastaan. Vähän aikaa "The Underground EP":n jälkeen Warren Cooke lähti yhtyeestä henkilökohtaisten syiden vuoksi. Tämän jälkeen yhtyeen vanha tuttava Pete Mosely liittyi mukaan soittamaan bassoa.


title: Yellowcard

text: Yellowcardin menestys lähti kasvuun "Ocean Avenue" -albumin myötä vuonna 2003. Nauhoitusten aikana Pete Mosely jätti yhtyeen henkilökohtaisiin syihin vedoten. Yellowcard löysi uudeksi basistiksi Alex Lewisin. Hänen siskonsa Alieke Wijnveldtin laulua voi kuulla Yellowcardin kappaleessa "View From Heaven". Levyn ensimmäinen single oli "Way Away". Se menestyi hyvin aloittaen yhtyeen nousun menestykseen. Kun kiertue alkoi, Pete Mosely halusi palata riveihin. Muut jäsenet suostuivat, koska olivat olleet Moselyn kavereita jo pitkän ajan. Yhtye teki läpimurtonsa loppuvuodesta 2003 singlellään "Ocean Avenue". Musiikkivideo meni nopeasti listaykköseksi. Yhtäkkiä yhtye oli lehtien kansissa ja yksi vuoden 2004 Warped Tourin pääesiintyjistä. "Ocean Avenuen" menestyksen myötä yhtye julkaisi kolmannen singlen, "Only One", joka myös menestyi hyvin. "Ocean Avenue" myi kaksi miljoonaa kappaletta pelkästään USA:ssa.


title: Yellowcard

text: Kun "Ocean Avenuen" suosio alkoi hiipua, yhtye alkoi tehdä cover-kappaleita ja lauluja elokuviin. Ensimmäinen oli kappale "Gifts And Curses" elokuvaan Spider-man 2. Seuraava oli cover Lagwagonin laulusta "Violins" levylle Rock Against Bush 2, ja sitä seurasi "Don't You Forget About ME" MTV Music Awardseilla vuonna 2005.


title: Yellowcard

text: Suurimman osan vuodesta 2005 Yellowcard työskenteli uuden albuminsa parissa, jonka nimeksi tuli lopulta "Lights And Sounds". Se julkaistiin 24. tammikuuta 2006. Albumia varten sävellettiin yhteensä 20 kappaletta, joista 14 päätyi levylle. Pian levytyssessioiden jälkeen yksi perustajajäsen, Ben Harper, erotettiin yhtyeestä. Hänen tilalleen kitaristiksi astui Ryan Mendez.


title: Yellowcard

text: Ensimmäisen viikon aikana "Lights and Sounds" -albumia myytiin 90 000 kappaletta, maailmanlaajuisesti 1 000 000 kappaletta. Ensimmäinen single levyltä oli "Lights And Sound" ja toinen "Rough Landing, Holly", joista molemmista kuvattiin musiikkivideot.


title: Yellowcard

text: Lokakuun 16. 2006, bändi ilmoitti että he palaavat takaisin studioon työstämään uutta albumia. Kitaristi Ryan Mendez ilmoitti, että sekä uudemman että vanhemman Yellowcardin ystävät tulisivat olemaan tyytyväisiä levyyn. Alkutuotanto alkoi lokakuussa 2006 ja äänitysessiot aloitettiin tammikuussa 2007. Ensimmäinen demo oli 30 sekunnin pätkä kappaleesta Bombers. Levyn biisistä, Light Up The Sky tehtiin myös musiikkivideo.


title: Yellowcard

text: Paper Walls kiertueen aikana basisti Peter Mosely ilmoitti jättävänsä Yellowcardin ja häntä siirtyi korvaamaan Josh Portman aina bändin uudelleen muodostumiseen asti. Sen jälkeen hänen paikkansa otti Sean O'Donnell.


title: Yellowcard

text:
Bändin rumpali Longineu Parsons ilmoitti YouTubessa bändin suunnittelevan uutta levyä vuodelle 2011. Äänityksen jälkeen bändi julkaisi kaksi singleä joiden nimiksi tulivat For You And Your Denial ja Hang You Up. Molemmista kuvattiin myös musiikkivideo.
Levypromootiokiertueen aikana yhtye päätti lähteä kiertämään sellaisia paikkoja, joissa he eivät olleet ennen käyneet. Yhtye vieraili Helsingin Nosturissa helmikuun 27. päivänä. Kyseinen keikka oli yhtyeen ensiesiintyminen Suomessa.


title: Yellowcard

text:
Viimeisimmän albumin tuoman suosion ja bändissä vallinneen positiivisen ilmapiirin ansiosta yhtyeen laulajakitaristi Ryan Key ilmoitti bändin alkavan työstää uutta studioalbumia. Helmikuun kolmantena 2012 yhtyeen basisti Sean O'Donnell kuitenkin ilmoitti eroavansa yhtyeestä, koska hän oli menossa naimisiin ja halusi viettää enemmän aikaa perheensä kanssa. Hänen tilalleen basistiksi värvättiin Josh Portman.
Toukokuun 21. päivänä julkaistiin albumin ensimmäinen Single nimeltään Always Summer. Kesäkuun kolmantena julkaistiin albumin nimi, Southern Air. Kesäkuun 28. päivänä kuultiin myös eräässä ESPN kanavan mainoksessa pieni pätkä Surface Of The Sun kappaletta. Heinäkuun 11. päivänä julkaistiin eräs albumin biiseistä, nimeltään Awakening. Albumin toinen single, Here I am Alive julkaistiin heinäkuun 31. 2012. Kyseistä biisiä tähditti myös Tay Jardine, joka esiintyi lauluraidan lisäksi myös musiikkivideolla.
Southern Air julkaistiin 15.8.2012 Japanissa ja muualla 14.8.2012.


title: Yellowcard

text: Marraskuussa 2013 yhtye ilmoitti rumpali Longineun lähtevän bändistä. Lähdön syyksi ilmoitettiin muut musiikilliset intressit. Sittemmin ilmeni, että Longineu ja muutama muu Yellowcard-yhtyeen entisistä jäsenistä perustivat This Legend-nimisen yhtyeen, joka julkaisee debyyttialbuminsa lähiaikoina. Yellowcardin uudeksi rumpaliksi nimettiin Nate Young Anberlin yhtyeestä. Nate Youngin on tarkoitus soittaa yhtyeen mukana Warped Tourilla.


title: Yellowcard

text:
Elokuun 4. päivänä yhtye ilmoitti, että heidän uuden albuminsa nimeksi tulee Lift a Sail ja se julkaistaan syksyllä 2014. Albumilla tulee olemaan 13 kappaletta.
25.6.2016 Yellowcardin jäsenet ilmoittivat sosiaalisessa mediassa, että yhtyeen omaa nimeä kantava seuraava albumi jäisi myöskin heidän viimeisekseen. Myös albumia seuraava kiertue olisi Yellowcardin viimeinen. Tuleva albumi julkaistaan syyskuussa 2016Yellowcard yhtyeellä on vahva fanikanta ympäri maailmaa. Yhtyeellä on monia fanisivustoja yhteisöpalvelu Twitterissä. Underdogeiksi itseään nimittävät fanit ovat jakautuneet eri maille perustettuihin ryhmiin. Myös Suomen Yellowcard faneilla on oma ryhmänsä Twitterissä. Fanien underdog nimitys tulee yhtyeen Underdog EP:llä olleesta samannimisestä biisistä.


title: Ronnie Hawkins

text: Ronnie Hawkins (s. 10. tammikuuta 1935, Arkansas) on yhdysvaltalainen rock and roll -muusikko. Hänen serkkunsa Dale Hawkins vaikuttaa samalla alalla.


title: Ronnie Hawkins

text: Hawkins perusti yhtyeensä "The Hawksin" opiskellessaan Arkansas'n yliopistossa. Hän muutti vuonna 1958 Kanadaan ja päätti siellä menestyttyään asettua maahan pysyvästi. Kappaleet "Forty Days" ja "Mary Lou" nousivat hiteiksi vuonna 1959. The Hawks toimi Hawkinsin taustayhtyeenä vuoteen 1963 saakka, ja myöhemmin se on tullut itsenäisesti kuuluisaksi The Bandina.


title: Ronnie Hawkins

text: Hawkins on otettu Canadian Music Hall of Fameen, Canada's Walk of Fameen ja Rockabilly Hall of Fameen. Hän on toipunut haimasyövästä.


title: Sherrill Milnes

text: Sherrill Milnes (s. 10. tammikuuta 1935 Downers Grovessa, Illinois) on yhdysvaltalainen baritoni.


title: Sherrill Milnes

text: Milnes oppi lapsena soittamaan pianoa, viulua, alttoviulua, kontrabassoa, klarinettia ja tuubaa. Hän liittyi vuonna 1960 Boris Goldovskin oopperan teatteriin ja esiintyi jo vuonna 1965 Metropolitan-oopperassa Valentinin roolissa Charles Gounod’n "Faustissa".


title: Sherrill Milnes

text: Milnes teki Euroopan-debyyttinsä vuonna 1964 Milanossa roolilla Gioacchino Rossinin oopperassa "Sevillan parturi". Hän sai lisää kansainvälistä mainetta esittämällä Millerin roolin Giuseppe Verdin "Luisa Millerissä" vuonna 1968.


title: Sherrill Milnes

text: Milnes julkaisi vuonna 1998 muistelmateoksen "American Aria".


title: National Napalm Syndicate

text: National Napalm Syndicate (käytetään myös lyhennettä NNS) on suomalainen thrash metal -yhtye, joka perustettiin Pudasjärvellä vuonna 1986 ja joka oli tuolloin tyylilajinsa ensimmäisiä Suomessa. Alkuperäinen kokoonpano vuodesta 1986 vuoteen 1987 oli seuraava: Vesa Ruokangas (laulu), Markku Jokikokko (kitara), Jukka Kyrö (kitara), Juha Vuorma (basso) ja Pasi Pauanne (rummut).


title: National Napalm Syndicate

text: Toimiessaan Pudasjärvellä yhtye joutui monta kertaa sikäläisten lestadiolaisten, jotka syyttivät yhtyeen jäseniä saatananpalvojiksi ja uusnatseiksi, silmätikuksi. Koulussa uskovaiset opettajat antoivat yhtyeen jäsenille huonoja numeroita luonnostaan. Jukka Kyrö mainitsi vuonna 2006 annetussa haastettelussa, ettei hän voinut käsittää tätä, koska yhtyeen jäsenet muistuttivat ulkonäöltään "eniten Jeesusta koko kylällä". Kokoonpanolla Ruokangas-Jokikokko-Kyrö-Vuorma-Pauanne julkaistiin yhtyeen ensimmäinen demo, "Painfull Ten Hours" 1987. Saman vuoden syksyllä Ruokankaan paikalle laulajaksi tuli aikaisemmin A.R.G.-yhtyeessä toiminut Aku Raaska. Ensimmäinen Raaskan kanssa tehty äänite oli vuonna 1988 julkaistu demo "At The Time Of Fullmoon", joka toi yhtyeelle levytyssopimuksen EMI:n kanssa. Vuoden 1988 aikana yhtye julkaisi vielä toisenkin demon, minkä jälkeen ilmestyi ensimmäinen täyspitkä albumi "National Napalm Syndicate" 1989.


title: National Napalm Syndicate

text: Jo ennen albumin julkaisua yhtye oli keikkaillut ahkerasti Pudasjärven-Kuusamon alueella yhdessä kuusamolaisen A.R.G:n ja keravalaisen Stonen kanssa. Vuonna 1988 National Napalm Syndicate esiintyi ensimmäisen kerran Helsingin Lepakossa, ja myös seuraavana vuonna yhtye esiintyi pääkaupunkiseudulla. Debyyttialbumin ilmestymisen jälkeen Raaskan tilalle vokaaleihin tuli Heikki Lesonen, jonka kanssa yhtye äänitti vielä yhden demon ennen kuin hajosi 1991. Hajoamisen syynä oli Jukka Kyrön Kalevalle 11. toukokuuta 2007 antaman haastattelun mukaan se, että yhtyeen jäsenten oli muutettava pois Pudasjärveltä opiskelupaikkojen perässä, ja yhtyeen toiminnan ylläpitäminen kävi liian vaikeaksi.


title: National Napalm Syndicate

text: National Napalm Syndicate perustettiin vuonna 2002 uudelleen Oulussa, kun Kyrö ja Jokikokko olivat jammailemassa yhdessä, jolloin he huomasivat uusien kappaleiden syntyvän kuin itsestään. Alun perin Kyrön ja Jokikokon tarkoituksena oli saada myös muut alkuperäisjäsenet mukaan, mutta koska myöntyviä vastauksia ei tullut, he päättivät hankkia uudet jäsenet tuekseen. Ensimmäisenä he saivat värvättyä jo samana vuonna rumpali Jari Kaiposen, joka oli aikaisemmin soittanut melodisessa black metal -yhtye Black Swanissa. Seuraavana vuonna yhtyeeseen värvättiin basistiksi Tero Nevala, joka oli aikaisemmin toiminut kosketinsoittajana black metal -yhtye Catameniassa. Nevalan liityttyä National Napalm Syndicateen yhtye äänitti promon, jota tehtäessä tilapäisinä laulajina toimivat Altti Veteläinen, Aki Häkkinen ja Pete Ahonen.


title: National Napalm Syndicate

text: Yhtyeen nykyinen laulaja Ilkka Järvenpää liittyi National Napalm Syndicaten rivehin 2004, jolloin yhtye julkaisi jälleen demon. Helmi-maaliskuussa 2005 yhtye soitti ensimmäiset keikkansa viiteentoista vuoteen ollessaan Creatures from the North -kiertueella yhdessä Maple Crossin ja Sacred Crucifixin kanssa. Kiertueen yhteydessä äänitettiin split-CD, joka sisältää National Napalm Syndicatelta uuden kappaleen, "Sweet Revengen".


title: National Napalm Syndicate

text: Kiertueen jälkeen, toukokuussa 2005 National Napalm Syndicate aloitti Hellgate Studiolla toisen täyspitkän albuminsa äänittämisen. Ennen albumin julkaisua yhtye soitti saman vuoden Tuska-festivaalien jatkoklubilla Helsingissä sekä Jalometalli-festivaaleilla Oulussa. Uusi albumi, "Resurrection Of The Wicked", ilmestyi maaliskuussa vuonna 2006. Myös vanhoja muistoja herätettiin henkiin samana vuonna, kun National Napalm Syndicaten vanhoja demokappaleita sisältävä kokoelma "Thrashing Relics – Volume 1" ilmestyi. Sama kokoelma sisälsi myös Mengelen, Morphosiksen ja Lycantrophyn (jonka yhtenä laulajana toimi NNS:n entinen laulaja Vesa Ruokangas) demokappaleita. Vuoden 2007 puolella puolestaan ilmestyi kokoelma-albumi "The Birth, Death and Resurrection", joka sisältää molemmat ilmestyneet albumit. Ensimmäisen albumin kappaleita oli miksattu uudelleen, minkä lisäksi kokoelmalta löytyi muutama aikaisemmin julkaisematon kappale.


title: National Napalm Syndicate

text: Vuonna 2016 bändi aloitti uuden, työnimellä Kuolema kulkevan studiolevyn äänitykset. Tällöin bändin kokoonpanossa tapahtui jälleen muutoksia, jolloin vokalistin paikalle palasi jälleen Järvenpää. Mukaan liittyi myös uusi rumpali Ville Hanhisuanto. Bändi esiintyi uudessa kokoonpanossaan vuoden 2016 Jalometalli-festivaaleilla.


title: Christina Pickles

text: Christina Pickles (s. 17. helmikuuta 1935 Yorkshire) on brittiläissyntyinen näyttelijä. Nykyään hänellä on Yhdysvaltain kansalaisuus.


title: Christina Pickles

text: Picklesillä on ollut rooleja muun muassa televisiosarjoissa "Frendit", "", "Murhasta tuli totta", "Guiding Light" ja "Sairaalan syke". Hän on esiintynyt myös elokuvissa, kuten "William Shakespearen Romeo ja Julia" ja "The Wedding Singer".


title: Christina Pickles

text: Pickles on saanut uransa aikana kuusi Emmy-ehdokkuutta, joista viisi tuli roolista "Sairaalan sykkeestä" ja yksi "Frendeistä". Hänellä on poika Oliver ja tytär Rebecca.


title: Contact Air

text: Contact Air oli saksalainen alueellinen lentoyhtiö, jonka pääkonttori sijaitsi Stuttgartissa. Yhtiö oli mukana Lufthansa Regional -allianssisa. Yhtiön pääkenttänä toimi Stuttgartin lentoasema.


title: Contact Air

text: Contact Air perustettiin ja se aloitti lennot vuonna 1974. Yhtiön laivasto koostui aluksi Dassault Falcon 20- ja Bombardier Learjet -koneista. Lufthansa Regional -allianssiin Contact Air liittyi huhtikuussa 1996.


title: Contact Air

text: 29. marraskuuta 2011 Lufthansa ilmoitti lopettavansa yhteistyön Contact Airin kanssa 1. lokakuuta 2012. Contact Airilla oli tällöin käytössään kahdeksan Fokker 100 -konetta, joista kuudella operoitiin Lufthansan ja kahdella Swiss International Air Linesin lentoja. Toukokuussa 2012 OLT Express Germany osti Contact Airin, joka lopetti lentonsa saman vuoden syyskuussa.Toiminnan lopettamisen aikaan Contact Airilla oli käytössään seuraavat lentokoneet:


title: Mirella Freni

text: Mirella Freni (s. 27. helmikuuta 1935 Modena) on italialainen sopraano.


title: Mirella Freni

text: Freni teki oopperadebyyttinsä vuonna 1955 Micaëlan roolissa Georges Bizet’n oopperassa "Carmen". Hänen muuhun ohjelmistoonsa kuuluu muun muassa Giacomo Puccinia, Gaetano Donizettia, W. A. Mozartia ja Giuseppe Verdiä.


title: Mirella Freni

text: Freni esiintyi vuonna 1976 "Figaron häiden" produktiosta tehdyssä elokuvassa. Hän oli vuodesta 1981 naimisissa oopperabasso Nikolai Gjaurovin (k. 2004) kanssa ja julkaisi vuonna 1990 muistelmateoksen "Mio Caro Teatro".


title: Mirella Freni

text: Frenille myönnettiin vuonna 1990 "Cavaliere della Gran Croce" ja vuonna 1993 Ranskan Kunnialegioonan merkki. Pisan yliopisto myönsi hänelle vuonna 2002 kunnia-arvon hänen vaikutuksestaan eurooppalaiseen kulttuuriin.


title: Suomen I armeijakunta (jatkosota)

text: Suomen I armeijakunta oli Suomen armeijan yhtymä jatkosodassa.


title: Suomen I armeijakunta (jatkosota)

text: Armeijakunta perustettiin jatkosodan hyökkäysvaiheessa 13. elokuuta 1941. Armeijakunnan tehtävänä oli vallata Sortavala ja tuhota Lahdenpohjan-Pyhäjärven-Sortavalan kolmion sisällä olleet neuvostojoukot. Armeijakunta suoritti tehtävänsä ja oli rintamavastuussa Kannaksella 1. helmikuuta 1942 saakka, jonka jälkeen armeijakunta siirrettiin Itä-Karjalaan, jossa se muodosti V armeijakunnan 10. helmikuuta 1942.


title: Einar Mäkinen

text: Einar Nikolai Mäkinen (3. heinäkuuta 1895 Maaria – 8. syyskuuta 1964 Helsinki) oli suomalainen jääkärikenraaliluutnantti. Hän oli sotilaskoulutuksensa ensimmäisen maailmansodan aikana Saksassa saanut jääkäri, joka sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan komppanianpäällikkönä. Hän osallistui vielä talvi- ja jatkosotaankin, joissa hän toimi muun muassa armeijakunnan komentajana.


title: Einar Mäkinen

text: Hänen vanhempansa olivat maanviljelijä Fredrik Mäkinen ja Fredrika Johansson. Hänet vihittiin avioliittoon vuonna 1918 Mandi Perälän kanssa.


title: Einar Mäkinen

text: Mäkinen kirjoitti ylioppilaaksi Turun suomalaisesta klassillisesta lyseosta vuonna 1914 ja liittyi Varsinaissuomalaiseen osakuntaan. Opintojaan hän jatkoi Helsingin yliopiston lainopillisessa tiedekunnassa vuosina 1914–1915 ja suoritti ylemmän oikeustutkinnon vuonna 1934 ja hyväksyttiin samana vuonna auskultantiksi Turun hovioikeuteen. Mäkinen kävi Sotakorkeakoulun yleisen osaston vuosina 1924–1926.


title: Einar Mäkinen

text: Mäkinen liittyi vapaaehtoisena Saksassa sotilaskoulutusta antavan jääkäripataljoona 27:n 2. komppaniaan 7. tammikuuta 1916. Hän otti osaa sisällissodan taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Pataljoona rintamakomennuksen jälkeen hänet siirrettiin 10. heinäkuuta 1917 alkaen pataljoonan 1. konekiväärikomppaniaan, mistä käsin hän osallistui vuonna 1917 Polangenissa järjestetyille erikoiskursseille (pommarikurssi).


title: Einar Mäkinen

text: Mäkinen palasi takaisin Suomeen 1. marraskuuta 1917 aselaiva S/S Equityn ensimmäisellä retkellä Luotoon, missä hän rantautui Tolvmansgrundetin saarelle. Saarelta hän kuljetti tovereineen laivan lastina olleita aseita mantereelle. Myöhemmin hän toimi sotilaskouluttajana Karhumäen kansanopistolla kouluttaen suojeluskuntajoukkoja. Lisäksi hän koulutti joukkoja Mustasaarella ja Kauhavalla sekä Lappajärvelle sijoitetussa Järjestyslipustossa. Näiden jälkeen hän siirtyi Vimpeliin, jossa hän toimi kouluttajana Vimpelin kursseilla. Vimpelin kurssien päätyttyä hän siirtyi Kauhavalle, missä hän toimi paikallisen suojeluskunnan päällikkönä. Varsinaisten sisällissodan taistelutoimien alettua Mäkinen johdatti joukkonsa Lapuan, Seinäjoen, Kokkolan, Raahen ja Oulun valtauksiin. Oulusta hänet komennettiin Kauhavan suojeluskunnan päällikkönä Vilppulan rintamalle, jossa hänen johtamastaan joukosta muodostettiin Hämeen ryhmän V Mäntän pataljoonaan 8. komppania, jonka päällikkönä hän jatkoi. Mäkinen osallistui sisällissodan taisteluihin Vilppulassa, Ruovedellä sekä Tampereella, jossa hän haavoittui 31. maaliskuuta 1918. Myöhemmin hänen komentamansa komppania liitettiin 4. huhtikuuta 1918 alkaen Länsiarmeijan reserviin.


title: Einar Mäkinen

text: Mäkinen palveli sisällissodan jälkeen Vaasan rykmentin 3. pataljoonan 11. komppanian päällikkönä, josta hänet siirrettiin 30. kesäkuuta 1918 Suomen valkoisen kaartin 5. komppanian päälliköksi ja 25. syyskuuta 1918 alkaen 1. konekiväärikomppanian päälliköksi Itämeren jalkaväkirykmentti 1:een, josta muodostettiin myöhemmin Porin rykmentti. Porin rykmentistä hän oli komennettuna opettajaksi Reserviupseerikouluun 1. helmikuuta – 1. heinäkuuta 1920 väliseksi ajaksi. Porin rykmentissä hän hoiti 20. marraskuuta 1922 1. heinäkuuta 1923 I pataljoonan komentajan tehtäviä. Lopulta hänet komennettiin 2. heinäkuuta 1923 ja lopulta siirrettiin 2. marraskuuta 1923 Sotaväen esikuntaan, jossa hänet sijoitettiin toimistoupseeriksi Jalkaväen tarkastajan toimistoon.


title: Einar Mäkinen

text: Hänet nimitettiin 23. lokakuuta 1926 Yleisesikunnan koulutustoimiston päälliköksi, jona aikana hän oli komennettuna jo 9. syyskuuta 1926 alkaen Sotakorkeakoulussa missä hän toimi koulun johtajan apulaisena. Lopullisesti hänet siirrettiin johtajan apulaiseksi 28. huhtikuuta 1927 alkaen. Sotakorkeakoulussa hän toimi myös taktiikan opettajana. Sotakorkeakoulusta hänet nimitettiin 1. syyskuuta 1931 alkaen Huoltopataljoona 2:n komentajaksi kunnes hänet nimitettiin Armeijakunnan esikuntapäälliköksi 1. heinäkuuta 1933 alkaen. Armeijakunnasta hänet komennettiin 26. tammikuuta 1934 alkaen puolustusministeriöön. Puolustusministeriössä hänet sijoitettiin 27. huhtikuuta 1934 alkaen sota-asiaintoimiston päälliköksi. Myöhemmin hänet sijoitettiin puolustusministeriön ja Yleisesikunnan uudelleenjärjestelyn yhteydessä perustetun puolustusministeriön järjestely- ja liikekannallepano-osaston päälliköksi.


title: Einar Mäkinen

text: Mäkinen osallistui talvisotaan jaospäällikkönä Päämajan jaosto I:ssä (järjestely- ja koulutusjaosto). Välirauhan aikana hän toimi aluksi samassa tehtävässä, mutta siirrettiin myöhemmin Puolustusvoimain Pääesikuntaan aluejärjestöjen tarkastajaksi ja Järjestely- ja Liikekannallepano-osaston päälliköksi. Jatkosodan puhjettua hänet siirrettiin Päämajan Järjestelyosaston päälliköksi, josta hän siirtyi myöhemmin Opetusosaston päälliköksi. Päämajasta hän sai siirron rintamajoukkoihin, kun noin kuukausi sodan syttymisen jälkeen perustettiin I Armeijakunta, jonka hän sai komentoonsa. Armeijakuntaa hän johti jatkosodan hyökkäysvaiheen aikana ja osallistui taisteluihin Laatokan Karjalassa ja Kannaksen itäosissa. Vuonna 1942 hän vastaanotti V Armeijakunnan komentajan tehtävät ja osallistui sen komentajana taisteluihin Aunuksen kannaksen itäosissa. Vuonna 1943 hänet siirrettiin pois rintamajoukoista ja sijoitettiin Valtakunnan työvoimapäälliköksi Kulkulaitosten ja Yleisten töiden ministeriöön.


title: Einar Mäkinen

text: Vielä kerran sodan aikana Mäkistä tarvittiin Neuvostoliiton suurhyökkäystä torjumassa. Hänet nimitettiin II Armeijakunnan komentajaksi ja hän osallistui torjuntataisteluihin Itä – Karjalassa Karhumäki – Ilomantsi akselilla. Vihollisuuksien päätyttyä hänet siirrettiin Päämajaan, jossa hän toimi väliaikaisena päämajoitusmestarina sekä aluejärjestöjen tarkastajana.


title: Einar Mäkinen

text: Mäkinen toimi sotien jälkeen Puolustusvoimain Pääesikunnan päämajoitusmestarina ja Yleisesikunnanpäällikön sijaisena vuoteen 1946 saakka, jolloin hän erosi vakinaisesta palveluksesta ja siirtyi toimitusjohtajaksi Parava Oy:n palvelukseen. Armeijasta eronsa jälkeen hän oli 12 kuukauden ajan pidätettynä niin sanotussa asekätkentäjutussa, mutta häntä vastaan nostetut syytteet hylättiin. Hänet haudattiin Helsingin Kaartin hautausmaalle.


title: Einar Mäkinen

text: Mäkinen toimi Konekivääriohjesääntökomitean jäsenenä vuonna 1924 ja pikakiväärikokeilukomitean jäsenenä vuonna 1924 ja oli jalkaväen ohjesääntökomitean jäsenenä vuosina 1927–1928. Hän toimi myös liikekannallepano-ohjesääntökomitean jäsenenä vuosina 1935–1939. Jääkäriliiton varapuheenjohtajana hän toimi 1937–1938 ja sihteerinä vuosina 1938–1945 sekä jäsenenä vuosina 1948–1964.


title: Atitlánjärvi

text: Atitlánjärvi on järvi Guatemalan keskiosassa lähellä Sololan kaupunkia. Järvi on suosittu matkailukohde.


title: Atitlánjärvi

text: Järven tekee erityisen kauniiksi kolme sitä ympäröivää korkeaa tulivuorta: San Pedro, Tolimán ja Atitlán.


title: Atitlánjärvi

text: Atitlánjärven paikalla on alkuaan ollut tulivuori, joka on purkautunut ja romahtanut tyhjiöön. Näin syntyi järvi.


title: Atitlánjärvi

text: Järven rannalla on useita kyliä, joihin pääsee pienillä laivoilla Panajachelista, joka on suurin kylä ja jonne järjestetään matkoja maan suurista kaupungeista. Sinne kulkee myös yleisiä busseja.


title: Mark Tennant

text: Mark Tennant on yhdysvaltalainen taidemaalari. Hänen työnsä ovat usein impressionistisia, realistisia ja aiheeltaan figuratiivisia. Hän työskentelee elävästä mallista.


title: Mark Tennant

text: Tennant suoritti taiteiden kandidaatin tutkinnon Maryland Institute, College of Artissa ja maisterin tutkinnon New York Academy of Artissa. Hän on myös opiskellut College of Designissa Los Angelesissa ja Art Students League of New Yorkissa.


title: Mark Tennant

text: Marylandissa opiskellessaan Tennant ei tiennyt mitä hän halusi tehdä taiteen suhteen, hän tiesi vain haluavansa maalata. Sitten Tennant näki Joseph Sheppardin töitä tämän näyttelyssä. Sheppardin piirustustekniikka ja anatomian käyttö vetosi häneen niin paljon, että hän tiesi heti haluavansa opiskella Sheppardin ohjauksessa.


title: Mark Tennant

text: Piirustuksen, maalauksen ja anatomian perusteiden opettamisen lisäksi Sheppard vei Tennantin taidemuseoihin, missä hän oppi taidehistoriaa ja vanhojen mestarien maalaustekniikkaa. Hän vierailee vieläkin eurooppalaisissa museoissa tehden kopioita.


title: Mark Tennant

text: Tennantin ihailee 1800-luvun alkupuoliskon ranskalaisia mestareita, kuten Courbetia, Millettia, Daumieria ja ranskalaisia romantikkoja kuten Delacroixia. Häntä kiehtoo ajan taiteessa moderni ilmaisu, joka yhdistyy tarkkaan piirtämiseen.


title: Mark Tennant

text: Tennat on opettanut Academy of Art Yliopistossa Los Angelesissa, Art Students League of New Yorkissa, Academy of Artissa San Franciscossa, Atelier du Carouselissa ja Academie Julianissa Pariisissa. Tällä hetkellä hän on kesäkurssien opettajana Grand Central Academy of Artissa ja jatkaa opettajuuttaan San Franciscossa.


title: Stuttgartin lentoasema

text: Stuttgartin lentoasema (saksaksi: "Flughafen Stuttgart") on kansainvälinen lentoasema Saksassa, 13 kilometriä etelään Stuttgartista.


title: Stuttgartin lentoasema

text: Lentoasema sijaitsee kolmen kaupungin – Leinfelden-Echterdingenin, Stuttgartin ja Filderstadtin – rajalla. Lentoasema on Saksan seitsemänneksi vilkkain lentoasema ja Baden-Württembergin päälentoasema. Lentoasemaa käytti vuonna 2006 10 104 958 matkustajaa.


title: Stuttgartin lentoasema

text: Lentoasema on tärkeä solmukohta saksalaislentoyhtiöille Germanwingsille ja TUIflylle.


title: Stuttgartin lentoasema

text: Lentoasema syrjäytti vuonna 1939 entisen Böblingenissä sijainneen lentoaseman. Vuonna 1945 Yhdysvaltain armeija ryhtyi käyttämään kenttää. Vuonna 1948 kenttä siirtyi takaisin Saksan haltuun.


title: Stuttgartin lentoasema

text: Lentoaseman kiitotietä on pidennetty useaan otteeseen toisen maailmansodan jälkeen. Kiitotie oli vuonna 1948 1 800 metriä pitkä, vuonna 1961 2 250 metriä ja vuonna 1996 3 345 metriä pitkä.


title: Stuttgartin lentoasema

text: Vuonna 1938 valmistuneen terminaalirakennuksen uudistustyöt on saatu päätökseen vuonna 2004, jonka jälkeen lentoasemalla on neljä terminaalia ja kapasiteetti 12 miljoonaa matkustajaa.


title: Stuttgartin lentoasema

text: Stuttgartin lentoasema sijaitsee 30 minuutin päässä Stuttgartin päärautatieasemalta. Matka taittuu S-Bahn -verkoston linjoilla S2 tai S3. Lentoasema sijaitsee Autobahn 8 -moottoritien läheisyydessä ja tämä mahdollistaa hyvät yhteydet Karlsruheen, Stuttgartiin ja Müncheniin.


title: Microsoft FrontPage

text: Microsoft FrontPage on Microsoftin julkaisema verkkosivujen toteutukseen tarkoitettu ohjelma, HTML-editori. FrontPage oli osa Microsoft Officea vuosina 1997–2006, joskaan ei tullut halvimpien pakettien mukana. Microsoft ei enää kehitä FrontPagea, vaan sen korvasivat joulukuussa 2006 julkaistut Microsoft Expression Web Designer ja Microsoft Office SharePoint Designer.


title: Microsoft FrontPage

text: FrontPage-ohjelman tekemä HTML-koodi on enimmäkseen Internet Explorer -selaimen kanssa yhteensopivaa, joten muilla www-selaimilla FrontPagella tehdyt sivut eivät välttämättä toimi normaalisti.


title: Hal Fowler

text: Hal Fowler oli yhdysvaltalainen pokerinpelaaja. Hänet muistetaan ensimmäisenä amatöörinä, joka onnistui voittamaan World Series of Pokerin epävirallisen maailmanmestaruuden (1979).


title: Hal Fowler

text: Fowlerin nousu WSOP:n pääturnauksen voittoon oli useiden mielestä koko sarjan historian hienoin. Hän oli finaalipöydässä - jossa pelasivat mm. Johnny Moss ja Bobby Baldwin - pahimmillaan 500 000 merkkiä tappiolla, josta hän kuitenkin kiri lopulta voittoon.


title: Hal Fowler

text: On väitetty, ettei Fowler itse maksanut sisäänpääsyään turnaukseen, vaan sen olisi tehnyt toinen maailmanluokan pokerinpelaaja Benny Binion.


title: Hal Fowler

text: Fowler katosi nopeasti pokeripiireistä, syynä tiettävästi diabeteksestä aiheutuneet komplikaatiot, jotka olivat huonontaneet hänen näköaistiaan ja kävelykykyään.


title: John Lithgow

text: John Arthur Lithgow (s. 19. lokakuuta 1945 Rochester, New York) on yhdysvaltalainen näyttelijä.


title: John Lithgow

text: Lithgow tunnetaan parhaiten televisiosarjasta "Kolmas kivi auringosta" tuttuna Dick Solomonina. Lisäksi hän näytteli Trinityä "Dexterissä". Lithgow on näytellyt myös elokuvissa ja radiossa. Hän on voittanut useita Emmy- ja Tony-palkintoja. Hän tekee lisäksi musiikkia lapsille.


title: John Lithgow

text: Lithgow on ollut naimisissa kaksi kertaa. Jean Tayntonin kanssa vuosina 1966–1980 ja Mary Yeagerin kanssa vuodesta 1981. Lithgow’lla on kolme lasta: Ian (s. 1972) Phoebe McCurtain (s. 1982) ja Nathan Georg (s. 1983). Ian näytteli "Kolmas kivi auringosta" -sajassa Leonia, Dickin oppilasta.


title: Haaksirikkoiset

text: Haaksirikkoiset on pronssiveistos Helsingin Tähtitorninmäellä, Ullanlinnan kaupunginosassa. Vuonna 1898 paljastetun teoksen suunnitteli kuvanveistäjä Robert Stigell. Työ valettiin Pariisissa, jossa Stigell myös viimeisteli veistoksensa. Teos on korkeudeltaan 4,5 metriä, mutta graniittijalustan kanssa korkeus kohoaa kuuteen metriin. Jalusta valmistettiin Hangossa.


title: Haaksirikkoiset

text: Teoksen aihe on haaksirikkoon joutunut perhe. Ylimmäisenä isä huutaa apua pieni lapsi sylissään. Hänen katseensa on suunnattu lähestyviin pelastajiin. Pojan hahmo tarrautuu laivan jäännöksiin. Äiti on vaipunut lautalle.


title: Haaksirikkoiset

text: "Haaksirikkoisissa" voi nähdä vaikutteita Théodore Géricault'n maalauksesta "Medusan lautta" (1818–1819). Samankaltaisuutta on myös nimissä, olihan Géricault nimennyt maalauksensa epämääräisesti "Haaksirikoksi, (Scène de Naufrage)" tarjotessaan maalaustaan Pariisin salonkiin, koska "Médusen" tapaus oli silloin yhä poliittisesti arkaluontoinen asia. Kummankin teoksen kuvaama ylin henkilöhahmo viittilöi repaleisella kankaalla. Stigellin veistos ei kuitenkaan viittaa tiettyyn tapahtumaan tai haaksirikkoon.


title: Haaksirikkoiset

text: "Haaksirikkoisissa" on nähty yhteyksiä myös hellenistiseen "Laokoon" -veistokseen. Ihmishahmojen voimakkaissa muodoissa ja veistoksen linjojen kierteisyydessä on Stigellille tyypillistä dynaamisuutta. Ranskalaisen kuvanveistäjän Jean-Baptiste Carpeaux'n "moderniksi laokooniksi" kutsuttu veistos "Ugolino ja hänen poikansa" (1857–60), joka palkittiin Pariisin salongissa 1863 vetosi Stigelliin, joka aikalaisveistäjien tapaan haki herooisten ja dynaamisten kompositioiden lähtökohtia hellenistisestä kuvanveistosta.


title: Haaksirikkoiset

text: Stigell kehitti jo 1870-luvulla Roomassa ideoita monihenkisen ryhmän veistoksesta hellenistisen taiteen, barokin ja uusklassismin innostamana. Sommitelma toteutui 1880-luvulla Pariisissa. Vuonna 1891 valmistunut kolme metriä korkea kipsiversio sai kunniamaininnan Pariisin salongissa, sekä huomiota kansainvälisessä lehdistössä. Ranskan valtio ei kuitenkaan ostanut teosta ja se oli esillä Stigellin yksityisnäyttelyssä Helsingin Säätytalossa syksyllä 1891 ja samana vuonna Suomen taiteilijain näyttelyssä. Tämä teoksen versio "Haaksirikkoiset I" on Kansallisgallerian kokoelmassa.


title: Haaksirikkoiset

text: Suomen Taideyhdistys myönsi Stigellille matka-apurahan Pariisiin teoksen viimeistelyyn. Seuraavana keväänä Stigell sai luonnoksestaan valtionpalkinnon ja keväällä 1895 Helsingin kaupunginvaltuusto päätti hankkia teoksen. Stigell suurensi luonnoksen Pariisissa ja se lähetettiin Tukholmaan vuoden 1897 Taide- ja teollisuusnäyttelyyn. Teos oli ennen pronssiin valamista esillä vielä Pariisin salongissa keväällä 1898. Stigell palkittiin kolmannen luokan kultamitalilla, joka oli korkein ulkomaalaiselle taiteilijalle myönnettävä huomionosoitus. Tällöin teoksesta valmistettiin myös pienoisvaloksia kipsiin.


title: Haaksirikkoiset

text:
Maaliskuussa 1898 Stigell kutsui ystäviään ja suosijoitaan katsomaan valettua teosta Pariisin Gruet´n valimolle. Myöhemmin "Haaksirikkoiset" palkittiin Pariisin vuoden 1900 maailmannäyttelyssä kultamitalilla.
"Haaksirikkoiset" jätti jälkensä myös eurooppalaiseen kuvanveistoon. Irlantilaissyntyinen kuvanveistäjä John Cassidy (1860–1939) teki teoksesta muunnelman nimellä "Adrift", joka on sijoitettu Manchesterin keskustaan.


title: Haaksirikkoiset

text: "Haaksirikkoiset" herätti varhaisina vuosinaan paljon isänmaallisia tulkintoja. Veistos kurkottelee kohti länttä, mikä oli omiaan nostattamaan isänmaallisia ajatuksia sen pystytysajankohdan poliittisen tilanteen takia. ajan Suomessa, joka oli idässä sijaitsevan Venäjän keisarikunnan hallinnassa.


title: Haaksirikkoiset

text: Veistos fokusoi käsityksiä suomalaisesta kansakunnasta vahvistamalla käsitystä yhteisestä ulkoisesta uhkasta. Teos, joka paljastettiin 18. marraskuuta 1898 sinetöi muutamaa kuukautta myöhemmin patrioottiset merkitykset helmikuun manifestin yhteydessä. Merkkejä Suomen venäläistämiseksi oli annettu jo pitkään, mutta kevään 1899 tapahtumat on nähty sortovuodet aloittaneina Suomen kohtalonhetkinä.


title: Haaksirikkoiset

text: "Haaksirikkoiset" oli osa kaupunginhallituksen puheenjohtajana toimineen Leo Mechelinin näyttävää pääkaupunkia koskevaa kuvataideohjelmaa. Senaattorina ja Suomen Taideyhdistyksen puheenjohtajana Mechelin ymmärsi kuvataiteen arvon autonomiseen elämään oikeutetun, kulttuurisesti kypsän kansakunnan kuvaa luotaessa. Taidepolitiikalla pyrittiin vaikuttamaan varsinkin Ranskaan silloisen taidemaailman maailmanvaltana, joka oli myös Venäjän liittolainen.


title: Haaksirikkoiset

text: Veistoksen on myös painotettu olevan ensi sijassa Helsingin ensimmäinen moderni, ”vapaa” julkinen taideteos. Suomeen alettiin suunnitella 1800-luvun jälkipuolella kaupunkipuistoja ja koristelemaan niitä suihkulähtein tai taideteoksin. Haaksirikkoiset on kooltaan kunnianhimoinen veistos, jossa kansallinen merkittävyys ilmaistaan koon kautta.


title: William Proxmire

text: Edward William Proxmire (11. marraskuuta 1915 – 15. joulukuuta 2005) oli Yhdysvaltain demokraattisen puolueen jäsen, joka istui Yhdysvaltain senaattorina Wisconsinista vuosina 1957–1989.


title: William Proxmire

text: Proxmire syntyi Illinois’n Lake Forestissa. Hän oli vuosina 1946–1955 naimisissa Elsie Rockefellerin ja vuodesta 1956 Ellen Hodges Sawallin kanssa. Hän oli epäonnistuneesti ehdolla Wisconsinin kuvernööriksi vuosina 1952, 1954 ja 1956.


title: William Proxmire

text: Proxmire kärsi vanhoina päivinään Alzheimerin taudista. Sairaus vei hänet lopulta hoitokotiin Marylandin Sykesvilleen, jossa hän kuoli 90-vuotiaana.


title: Mijeegombyn Enhbold

text: Mijeegombyn Enhbold (; s. 1964) on mongolialainen poliitikko, pääministeri 2006–2007. Hän astui virkaan 25. tammikuuta 2006 Tsahiagiin Elbegdorjin kiistellyn hallituksen hajottua. Hän oli 2005–2007 Mongolian vallankumouksellisen kansanpuolueen puheenjohtaja. Tätä ennen hän oli Ulaanbaatarin pormestari.


title: Michael N. Castle

text: Michael Newbold ”Mike” Castle (s. 2. heinäkuuta 1939) on yhdysvaltalainen republikaanisen puolueen poliitikko.


title: Michael N. Castle

text: Castle toimi vuosina 1981–1985 Delawaren varakuvernöörinä ja vuosina 1985–1992 kuvernöörinä. Häntä edelsi jälkimmäisessä virassa Pierre S. du Pont IV.


title: Michael N. Castle

text: Castle toimi vuosina 1993–2011 Yhdysvaltain edustajainhuoneen jäsenenä. Vuonna 2010 hän pyrki puolueensa senaattoriehdokkaaksi Delawaresta, mutta hävisi teekutsuliikkeen tukemalle Christine O'Donnellille.


title: Michael N. Castle

text: Castle on naimisissa Jane DiSabatinon kanssa ja lapseton.


title: Algerian jääkiekkomaajoukkue

text: Algerian jääkiekkomaajoukkue on Algerian kansallinen miesten jääkiekkojoukkue. Joukkue on perustettu vuonna 2006. Algeria ei nykyään ole IIHF:n jäsen, eikä sillä myöskään ole omaa jääkiekkokaukaloa, joten maalla ei ole oikeutta osallistua virallisiin kansainvälisiin turnauksiin, kuten MM-kilpailuihin, ja se joutuu pelaamaan ystävyysottelunsa muualla. Algerian kansallinen joukkue muodostuu siis algerialaisista, jotka pelaavat jääkiekkoa ympäri maailmaa.


title: Algerian jääkiekkomaajoukkue

text: Tunnetuin algerialaistaustainen pelaaja on Josef Boumedienne (hänen isänsä on kotoisin Algeriasta). Ruotsia edustava Boumedienne on pelannut 47 NHL-ottelua.


title: Marco Polon kansainvälinen lentoasema

text: Marco Polon kansainvälinen lentoasema () on kansainvälinen lentoasema Italiassa, 12 kilometriä pohjoiseen Venetsiasta. Nimensä lentoasema on saanut Marco Pololta.


title: Marco Polon kansainvälinen lentoasema

text: Marco Polon lentoasema on kolmen Pohjois-Italian tärkeimmän lentoaseman joukossa Milanon Malpensan ja Linaten kansainvälisten lentoasemien ohella. Lentoaseman toiminnasta vastaa SAVE S.p.A.


title: Marco Polon kansainvälinen lentoasema

text: Lentoasemalta on raideyhteys Venetsia-Mestren rautatieasemalle sekä linja-autoasemalle Venetsia-Piazzale Romalle. Lentoasemalta on myös vesitaksiyhteys Pyhän Markuksen aukiolle.


title: Howard Metzenbaum

text: Howard Morton Metzenbaum (4. kesäkuuta 1917 – 12. maaliskuuta 2008) oli yhdysvaltalainen demokraattipoliitikko, joka istui Yhdysvaltain senaatissa Ohiosta tammikuusta joulukuuhun 1974 ja uudelleen vuosina 1976–1995.


title: Howard Metzenbaum

text: Metzenbaum syntyi Clevelandissa ja istui vuosina 1943–1947 Ohion edustajainhuoneessa, sen jälkeen vuoteen 1951 osavaltion senaatissa. Yhdysvaltain senaatista lähdettyään vuonna 1995 hän toimi vielä Consumer Federation of American puhemiehenä.


title: Howard Metzenbaum

text: Ohion osavaltionyliopistosta valmistunut Metzenbaum kuoli 90-vuotiaana kotonaan Floridan Aventurassa.


title: Yuqi Wang

text: Yuqi Wang on kiinalaissyntyinen Yhdysvalloissa asuva taidemaalari. Hän opettaa useissa työpajoissa ympäri Yhdysvaltoja. Hänen työnsä mukailevat prerafaeliittien tapaa piirtää ja maalata ja hän käyttää töissään aina elävää mallia.


title: Yuqi Wang

text: Wang opiskeli Kiinassa Tiianjin Academy of Fine Artissa ja Yhdysvalloissa Central Academy of Fine Artissa. Hän kuvailee tyyliään sekoitukseksi yksityistä, julkista, prerafaeliitteja, eurooppalaista muotokuvataidetta ja kiinalaista perintöä. Rossettin ja Burne-Jonesin vaikutus on nähtävissä Wangin töissä. Wangin töitä on julkisissa ja yksityisissä kokoelmissa maailmalla, mukaan lukien Japanin kuninkaallisen perheen kokoelma.


title: Moisio (Lappeenranta)

text:
Moisio on noin 60 asukkaan kylä Lappeenrannan keskustasta 15 km etelään, Ylämaalle päin. Moision lähikyliä on Korkea-aho, Tani, Hytti ym. Moisio kuten myös Tanikin, kuuluvat Toivarilaan. Moision läpi menee Moisiontie, joka haarautuu Pyhäkalantieksi ja Pellisentieksi.
Moisiossa on myös Lappeenrannan kaupungin uimaranta, Pyhäkala-järven rannalla.


title: Donald Norman

text: Donald A. Norman (s. 25. joulukuuta 1935) on Kalifornian ja San Diegon yliopistojen kognitiotieteen emeritusprofessori ja Northwestern-yliopiston tietojenkäsittelytieteen ("Computer Science") professori. Hän opettaa Stanfordin yliopistossa. Norman kuuluu Encyclopaedia Britannican toimituskuntaan.


title: Donald Norman

text: Norman on yksi "Nielsen Norman Groupin" perustajajäsenistä yhdessä Jakob Nielsenin kanssa. Hän on työskennellyt myös Apple Computer ja Hewlett-Packard -yrityksissä.


title: Donald Norman

text: Norman tuli tunnetuksi julkaistuaan kirjan "The Psychology of Everyday Things", 1988 (julkaistiin uudelleen nimellä "The Design of Everyday Things", 2002). Se on suomennettu "Miten avata mahdottomia ovia? Tuotesuunnittelun salakarit" (1991). Norman toteaa kirjassaan, että useimmiten ihminen syyttää itseään siitä, ettei joku arkipäiväinen esine tai kone toimi sillä tavalla kuin sen kuuluisi. Useimmiten kysymys on kuitenkin epäonnistuneesta tuotesuunnitelusta, josta hän luettelee kirjassaan lukuisia esimerkkejä. Normanin mielestä tekniikkalähtöinen suunnittelu ei palvele loppukäyttäjää.


title: Donald Norman

text: Norman on julkaissut 12 teosta, joissa hän käsittelee ihmisen ja koneen välistä käyttöliittymää. Kirjoja on käännetty useille kielille.


title: Herbert Gasser

text: Herbert Spencer Gasser (5. heinäkuuta 1888 – 11. toukokuuta 1963) oli yhdysvaltalainen lääketieteilijä. Vuonna 1944 hänelle myönnettiin Nobelin lääketieteen palkinto toimintapotentiaalia koskevista tutkimuksista. Hän opiskeli Wisconsinin yliopistossa, väitteli 1915 ja lähti jatkamaan opintojaan Eurooppaan vuosiksi 1923–1925. Vuonna 1931 hänestä tuli lääketieteen professori newyorkilaiseen Cornellin yliopistoon.


title: Herbert Gasser

text: Gasser teki jonkin verran tutkimusta veren hyytymisen tutkimisessa, mutta hänen tärkeimmät julkaisunsa liittyvät hermojen sähköisen toiminnan kuvaamiseen.


title: Stilton

text: Stilton tarkoittaa seuraavia:


title: Dominique Strauss-Kahn

text: Dominique Strauss-Kahn, usein lyhennetty DSK:ksi, (s. 25. huhtikuuta 1949 Neuilly-sur-Seine, Ranska) on ranskanjuutalainen sosialistipoliitikko. Hän oli teollisuuden- ja ulkomaankaupan varaministerinä Cressonin ja Bérégovoyn hallituksissa ja talous-, rahoitus- ja teollisuusministerinä 1997–1999 Jospinin hallituksessa.


title: Dominique Strauss-Kahn

text: Strauss-Kahn otti Kansainvälisen valuuttarahaston (IMF) pääjohtajan tehtävän vastaan lokakuussa 2007 ja ilmoitti 18.5.2011 eroavansa tehtävästä skandaalin vuoksi "suojellakseen valuuttarahastoa". Hän sai 175 000 euron erorahan, eläkkeen ja muita korvauksia.


title: Dominique Strauss-Kahn

text: Strauss-Kahn on saanut taloustieteilijän ja juristin koulutuksen (HEC ja Sciences Po). Taustaltaan hän on Ranskan juutalainen.


title: Dominique Strauss-Kahn

text: Hän toimi valintahetkellään professorina Institut d'études politiques de Parisissa (Sciences Po). Aikaisemmin hän on opettanut myös oppilaitoksissa École nationale d'administration (ENA), École des Hautes Études Commerciales de Paris (HEC), Université Paris X Nanterressa ja Nancy-Université.


title: Dominique Strauss-Kahn

text: Ministerikaudellaan 1997–1999 Strauss-Kahn aloitti laajan yksityistämisohjelman, johon kuului muun muassa France Télécomin pörssiin vienti. Puolueensa Socialisme et Démocratie -laitaa edustanut Strauss-Kahn vastusti Martine Aubryn ajamaa 35-tunnin työviikkoa.


title: Dominique Strauss-Kahn

text: Strauss-Kahn on ollut 16,3 km:n päässä Pariisin keskustasta sijaitsevan Sarcelles'n kunnanvaltuutettuna useita kertoja ja sen pormestarina 1995–1997.


title: Dominique Strauss-Kahn

text: Strauss-Kahn haastoi Ségolène Royalin Ranskan Sosialistisen puolueen presidenttiehdokkaan vaalissa loppuvuodesta 2006, mutta hävisi tälle. Strauss-Kahnia pidettiin ennen toukokuun 2011 seksiskandaalia potentiaalisena ehdokkaana myös 2012 Ranskan presidentinvaaleihin.


title: Dominique Strauss-Kahn

text: Strauss-Kahn oli Ranskan ja Euroopan unionin ehdokas Kansainvälisen valuuttarahaston johtoon eroavan Rodrigo Raton seuraajaksi, ja Yhdysvaltojen lisätuella hänet valittiin yksimielisesti.


title: Dominique Strauss-Kahn

text:
Strauss-Kahn pidätettiin 14. toukokuuta 2011 New Yorkissa syytettynä seksuaalirikoksesta hotellin työntekijää kohtaan. Hänet on liitetty vastaavaan skandaaliin myös vuonna 2008 Unkarissa. Hänen oli odotettu asettuvan Ranskassa presidenttiehdokkaaksi 2012 vaaleihin. Strauss-Kahn vapautui kotiarestista 1. heinäkuuta 2011, ja syytteiden ennakoitiin kaatuvan.
Tällä välin Strauss-Kahnia syyttänyt guinealainen Nafissatou Diallo avautui kokemuksistaan useissa haastatteluissa ja TV-ohjelmissa.
Syyttäjäviranomaiset luopuivat syytteistä 22. elokuuta.


title: Dominique Strauss-Kahn

text: Ranskalainen kirjailija-toimittaja Tristane Banon teki vuonna 2011 Strauss-Kahnista rikosilmoituksen, joka koskee seksuaalista väkivaltaa. Hänen mukaansa tapaus sattui, kun hän vuonna 2002 haastatteli silloista finanssiministeri Strauss-Kahnia yksityisasunnossa. Strauss-Kahnin puoluetoverina ollut Banonin äiti pyysi tytärtään luopumaan ilmoituksen teosta. Hän on kuitenkin maininnut tapauksesta haastattelussa jo 2007. Syytettä ei kuitenkaan nostettu tapauksen vanhenemisen takia. Edelleen Strauss-Kahnia vastaan nostettiin vuonna 2015 syyte prostituutiorinkiin kuulumisesta Lillen Charlton-hotellissa vuonna 2011. Hän ei saanut asiassa tuomiota.


title: Dominique Strauss-Kahn

text: 13. toukokuuta 2013 Strauss-Kahn ilmoitti aikeestaan perustaa pankki Etelä-Sudaniin. Hän aikoo tutkia myös maan muita sijoitusmahdollisuuksia.


title: Kölnin–Bonnin lentoasema

text: Kölnin–Bonnin lentoasema ( myös Kölnin–Bonnin Konrad Adenauerin lentoasema) on kansainvälinen lentoasema Saksassa, 15 kilometriä Kölnistä lounaaseen ja 16 kilometriä Bonnista koilliseen. Lentoasema on Saksan kuudenneksi suurin lentoasema ja yksi maan viidestä 24 tunnin lentoasemasta. Vuonna 2006 lentoaseman kautta kulki 9 900 000 matkustajaa.


title: Kölnin–Bonnin lentoasema

text: Lentoaseman juuret ovat jo vuodessa 1913, mutta lentoasema perustettiin vuonna 1938. Toisen maailmansodan jälkeen Britannian armeija otti lentoaseman käyttöönsä. Tällöin rakennettiin 1 866 metriä pitkä kiitotie. Vuonna 1951 lentoasema otettiin siviiliilmailukäyttöön.


title: Kölnin–Bonnin lentoasema

text: 1950- ja -60-luvuilla rakennettiin kaksi uutta kiitotietä ja uusi terminaali. 1.11.1970 Boeing 747 -kone lensi ensimmäisen kerran kentältä New Yorkiin.


title: Kölnin–Bonnin lentoasema

text: 1990-luvun lopulla lentoasema aloitti ohjelman, jonka tuloksena rakennettiin uudet paikoitustilat sekä toinen terminaali. Vuonna 2004 valmistui uusi kaukojunien rautatieasema, joka oli osa Kölnin ja Frankfurtin välistä ICE-luotijunahanketta.


title: Kölnin–Bonnin lentoasema

text: Köln/Bonn on nykyisin tärkeä halpalentoliikenteen keskus. Ensimmäisiä olivat Germanwings ja TUIfly, jotka aloittivat liikennöinnin vuonna 2002. easyJet aloitti liikennöinnin vuoden 2003 lopulla ja Wizzair kesäkuussa 2006.


title: Alfred Anderssén

text: Alfred Anderssén (4. elokuuta 1887 Pietarsaaren maalaiskunta – 10. syyskuuta 1940 Turku) oli suomalainen säveltäjä.


title: Alfred Anderssén

text: Anderssénin vanhemmat olivat Johan Anderssén ja Johanna Holmberg, ensimmäinen puoliso Emma Ahlskog ja toinen vuodesta 1920 Karin Matilda Limnell. Ennen opiskeluaan Helsingin musiikkiopistossa Anderssén sai pianonsoitonopetusta urkuri Alfred Lybäckiltä. Anderssén teki myös opintomatkoja Saksaan. Hän toimi kuoron- ja orkesterinjohtajana Pietarsaaressa 1911-1913, Kaartin jääkäripataljoonan kapellimestarina Vaasassa 1919-1921 sekä useaan otteeseen vt. kanttoriurkurina ja kuoron- ja orkesterinjohtajana. "Arbetets Vännerin" kuoron johtaja hän oli 1927-1937 ja Turun ruotsalaisen teatterin kapellimestari 1929-1937. "Åbo Underrättelserin" musiikkikriitikkona Anderssén toimi 1927-1940, samoin kuin esiintyi pianistina ja urkurina.


title: Alfred Anderssén

text: Anderssén sai tunnustusta jo sävellyskonsertillaan Helsingissä vuonna 1928. Lisäksi teoksia esitettiin ulkomailla, kuten Tukholmassa ja Kölnissä. Hän kuoli 53-vuotiaana, juuri kun suunnitteilla oli ollut uutta sinfonia-, kantaatti- ja laulumusiikkia.


title: Alfred Anderssén

text: Anderssénin tuotantoon kuuluu kaksi sinfoniaa sekä ooppera "Med ödet ombord" ("Kohtalo"), joka esitettiin Suomen Kansallisoopperassa ensi kertaa vuonna 1935:


title: Alfred Anderssén

text: Anderssén julkaisi myös kansanlaulukokoelmat "25 visor och folkvisor från Svensk-Finland" urkuharmonille ja "12 folkvisor för sång och piano".


title: Pierre Trudeau

text: Joseph Philippe Pierre Yves Elliott Trudeau PC, CC, CH, QC, MSRC (18. lokakuuta 1919 Montreal – 28. syyskuuta 2000 Montreal) oli kanadalainen poliitikko, joka toimi maansa pääministerinä kahdesti vuosina 1968–1979 ja 1980–1984.


title: Pierre Trudeau

text: Kanadan liberaalipuoluetta edustanut Trudeau valittiin maansa parlamenttiin vuonna 1965. Vuodesta 1967 Trudeau toimi oikeusministerinä. Puolueensa johtajaksi ja samalla maan pääministeriksi Trudeau nousi vuonna 1968 edeltäjänsä, Lester Pearsonin luovuttua tehtävistään.


title: Pierre Trudeau

text: Trudeaun poika Justin Trudeau (s. 1971) valittiin vuonna 2013 isänsä aiemmin johtaman Liberaalipuolueen puheenjohtajaksi.


title: Paksunahka

text: Paksunahka on suomalainen elokuva vuodelta 1958. Sen on ohjannut ja käsikirjoittanut Aarne Tarkas.


title: Paksunahka

text: Albert Tuppura (Hannes Häyrinen) on pankissa työskentelevä nuori amatöörisalapoliisi, joka lavastetaan syylliseksi holvissa säilytetyn professori Kannuksen räjähdysainekaavan varkauteen. Tuppura joutuu pakenemaan ympäri Helsinkiä valepukuiset etsivät kintereillään yrittäessään samalla jäljittää kaapattua professori Kannusta. Ensiesiintymisen elokuvassa tekee etsiväpari Koukku ja Ripatti. Etsivä Koukkua esittää Uljas Kandolin ja yksinkertaista etsivä Ripattia Heikki Savolainen.


title: Paksunahka

text: Elokuva on koottu vanhoista aineksista. Sen teemat ovat peräisin menestysjännäristä "Radio tekee murron" ja sota-ajan vakoilutarinoista. Sen komediallinen kestävyys ei kanna, mutta kritiikin mukaan siinä katsotaan olevan nostalgista viehätysvoimaa. Myös etsiväkaksikko Ripatti ja Koukku saa kiitosta. Tarkaksen elokuvien hölmöläiskarikatyyrit poliiseista ovat suomalaiselokuvien joukossa aivan poikkeuksellisen voimakkain vedoin piirrettyjä.


title: Paksunahka

text: Elokuvan ensi-ilta oli 4. huhtikuuta 1958 Adamsissa, Tuulensuussa ja Coronassa.


title: Pasi Lampela

text: Pasi Tapani Lampela (s. 26. huhtikuuta 1969 Mikkeli) on suomalainen kirjailija ja teatteriohjaaja.


title: Pasi Lampela

text: Lampela on julkaissut useita näytelmiä, novellikokoelmia ja romaaneja. Hän on usein ohjannut näytelmiensä kantaesityksen itse, minkä lisäksi hän on ohjannut muun muassa David Mametin, Lars Norénin, August Strindbergin, Thomas Vinterbergin, Ingmar Bergmanin, Tennessee Williamsin ja Jan Guilloun teoksia. Hän on myös käsikirjoittanut televisiosarjoja kuten "Kylmäverisesti sinun" ja "Virta".


title: Pasi Lampela

text: Lampela opiskeli Teatterikorkeakoulussa dramaturgiaa vuosina 1994–1998 ja on sen jälkeen toiminut vapaana kirjailijana ja ohjaajana.


title: Pasi Lampela

text: Lampela kuului Teatteri Jurkan taiteelliseen johtoon vuosina 2000–2014. Vuonna 2013 Jurkka valittiin vuoden teatteriksi.Usein ohjannut itse kantaesityksen omasta näytelmästään.


title: Montes Taurus

text: Montes Taurus on rosoinen ja epäyhtenäinen vuoristoinen alue Kuussa. Nämä huiput sijaitsevat ylänköalueella Mare Serenitatista itään. Vuoriston läpimitta on 172 km. Jotkut vuoriston vuorista kohoavat kolmen kilometrin korkeuden. Johannes Hevelius nimesi Montes Tauruksen Etelä-Turkissa sijaitsevien Taurusvuorten mukaan.


title: John Tardy

text: John Tardy (s. 15. maaliskuuta 1968) on yhdysvaltalaisen death metal -yhtye Obituaryn laulaja ja kyseisen yhtyeen rumpali Donald Tardyn veli. Hän oli vuosina 1997–2002 töissä tietokoneyrityksessä, joka oli luultavasti pääsyy yhtyeen hajoamiseen.


title: Nishitōkyō

text: Nishitōkyō (, ’Länsi-Tokio’) on Japanin kaupunki Honshūn saarella Kantōn alueella Tokion metropolissa. Se sijaitsee Taman alueella Tokion erillisalueiden länsipuolella ja rajautuu Neriman erillisalueeseen, Tokion Higashikurumen, Kodairan, Koganein ja Musashinon kaupunkeihin sekä Saitaman prefektuurin Niizan kaupunkiin. Nishitōkyōssa on 200 674 asukasta (vuonna 2017) ja sen pinta-ala on 15,75 neliökilometriä.


title: Nishitōkyō

text: Nishitōkyō on kaupunkina nuori: se perustettiin 21. tammikuuta 2001 Tanashin ja Hōyan kaupunkien yhdistyessä. Kaupunkia palvelevat Seibu-rautateiden Ikebukuro-linja ja Shinjuku-linja.


title: Folklore Suomi Finland

text: Folklore Suomi Finland on Suomessa toimivien kansantanssi- ja kansanmusiikkialan merkittävimpien järjestöjen ja festivaalien yhteistyöelin. Yhdistys on perustettu vuonna 1991 palvelemaan jäsenjärjestöjään kansainvälisessä folklore-alan vaihtotoiminnassa.


title: Folklore Suomi Finland

text: Yhdistys edustaa Suomea alan kansainvälisissä järjestöissä CIOFF:ssa (Conseil International des Organisations de Festivals de Folklore et d'Arts Traditionnels), IOV:ssa (Internationale Organisation für Volkskunst) ja Nordlekissä (Yhteispohjoismainen kansantanssi- ja kansanmusiikkijärjestö) toimien näiden kansallisena komiteana.


title: Kingston Technology

text: Kingston Technology on yhdysvaltalainen elektroniikkayhtiö. Yhtiö perustettiin vuonna 1987 Kalifornian Fountain Valley, jossa on nykyäänkin sen päämaja. Kingstonilla on tuotantolaitoksia Yhdysvalloissa, Britanniassa, Irlannissa, Malesiassa, Kiinassa ja Taiwanissa. Kingston aloitti tietokoneiden muistien valmistaja, ja se on yhä suurin itsenäinen DRAM-muistipiirien tuottaja maailmassa. Kingston on joidenkin tietojen mukaan maailman toiseksi suurin flash-muistien valmistaja. Kingston sai ensimmäisen patentin SIMM ("Single In-line Memory Module") -piirin valmistamiseen vuonna 1988.


title: Kingston Technology

text: Yhtiön palveluksessa on maailmanlaajuisesti yli 3 300 työntekijää, ja vuonna 2006 myynti oli yli 3,4 miljardia dollaria. Yhtiön nykyinen laajalti tunnettu logo otettiin käyttöön 1990-luvun puolivälissä.


title: Kingston Technology

text: HyperX on Kingstonin omistama pelaamiseen keskittyneiden laitteiden tuotemerkki. Sen alla valmistetaan muun muassa headsetteja, näppäimistöjä, SSD-levyjä ja muistikampoja. HyperX sponsoroi monia elektronisen urheilun joukkueita.


title: Mahakatarri

text: Mahakatarri eli gastriitti on mahan limakalvon tulehdus. Sen yleisimmäksi aiheuttajaksi todettiin vuonna 1983 helikobakteeri. Löydön tekivät Robin Warren ja Barry Marshall, jotka saivat siitä Nobel-palkinnon. Bakteeri elää limakalvon pinnalla. Se voi elää mahan happamassa ympäristössä, koska se tuottaa ammoniakkia. Ammoniakki ja tulehdus heikentävät limakalvoa, johon syntyy haavoja.


title: Mahakatarri

text: Jotkut käyttävät termiä vatsakatarri myös synonyyminä ylävatsakivulle tai närästykselle.


title: Mahakatarri

text: Gastriitti-löydös mahan tähystystutkimuksessa korreloi huonosti oireisiin.


title: Mahakatarri

text: Helikobakteerin lisäksi mahakatarria aiheuttavia syitä voivat olla liiallinen alkoholin, kahvin ja tupakan käyttö, stressi, säteilyvammat sekä sieni- ja virusinfektiot. Nämä syyt voivat myös toimia yhtä aikaa helikobakteerin kanssa.


title: Satoru Nakajima

text: Satoru Nakajima (s. 23. helmikuuta 1953, Japani Okazaki, Aichi, Japani) on japanilainen entinen Formula 1 -kuljettaja. Hän kilpaili kuninkuusluokassa kausina 1987–1991, joiden aikana hän saavutti 16 MM-pistettä ja yhden nopeimman kierroksen Australian GP:ssä 1989.


title: Satoru Nakajima

text: Nakajima aloitti kilpailemisen Japanin Formula 2000 ja Formula 2 -sarjoissa hyvällä menestyksellä taistellen parhaimmillaan sijoituksista 1-3. Formula 1 -sarjaan Nakajima nostettiin kaudella 1987, kun Honda solmi moottorisopimuksen Lotuksen kanssa.


title: Satoru Nakajima

text: Nakajima oli 34-vuotias debytoidessaan Formula 1:ssä Brasilian GP:ssa 1987. Hän oli silloin yksi vanhimmista uransa ensimmäiseen Formula 1 -kilpailuun startanneista. Hän vakuutti monet ajamalla heti toisessa kilpailussaan Imolassa kuudenneksi ja seuraavassa kisassa Belgiassa viidenneksi. Näistä kautensa kohokohdista huolimatta Nakajima jäi usein tallikaverinsa Ayrton Sennan varjoon, mutta kykeni kahdella seuraavalla kaudella tasaisempaan kaksintaisteluun Nelson Piquet'n kanssa. Kausien 1990-91 Tyrrell sopimuksensa jälkeen Nakajima poistui Formula 1:stä ja siirtyi tallipäälliköksi Japanin Formula 3000 ja Formula 3 -sarjoihin.


title: Satoru Nakajima

text: Nakajiman pojista Kazuki Nakajima on ajanut, mm. Formula 1:ssä Williams-tallissa kausina 2007-2009 ja Daisuke Nakajima puolestaan, mm. Japanin Formula ja Super GT -sarjoja.


title: Elina Moisio

text: Elina Moisio (s. 20. helmikuuta 1976 Tampere) on suomalainen poliitikko. Hän työskentelee Akavassa ilmasto- ja ympäristöpolitiikan asiantuntijana.


title: Elina Moisio

text: Elina Moision puoliso on Helsingin Sanomien pääkirjoitustoimittaja Matti Kalliokoski. Parilla on kolme lasta.


title: Elina Moisio

text: Opiskelijapolitiikassa Moisio toimi Etelä-Pohjalaisen Osakunnan kautta. Hän oli Helsingin yliopiston ylioppilaskunnan hallituksen puheenjohtaja 2001 ja Suomen ylioppilaskuntien liiton puheenjohtaja 2002. Moisio on valmistunut vuonna 2004 valtiotieteiden maisteriksi, pääaineenaan kansantaloustiede. Suomen Valtiotieteilijöiden Liiton puheenjohtajaksi hänet valittiin vuonna 2006 toimittuaan aiemmin järjestön varapuheenjohtajana ja hallituksen jäsenenä.


title: Elina Moisio

text: Moisio toimi Vihreiden kaupunginvaltuutettuna Helsingissä kaksi kautta vuosina 2005–2012. Hän on ollut Helsingin kaupunginhallituksen ja Uudenmaan maakuntavaltuuston jäsen. Valtuustokaudella 2012–2017 hän on toiminut varavaltuutettuna ja kaupunkisuunnittelulautakunnan jäsenenä. Vuoden 2017 vaaleissa hänet valittiin jälleen kaupunginvaltuustoon. Vihreissä Moisio on ollut kunnallispolitiikan lisäksi ehdokkaana eurovaaleissa 2004 ja eduskuntavaaleissa 2007. Hän oli puoluevaltuuskunnan jäsen 2005–2007 ja on toiminut lisäksi useissa puolueen työryhmissä.


title: Elina Moisio

text: Moisio aloitti työministeri Tarja Cronbergin erityisavustajana keväällä 2007 ja jatkoi samassa tehtävässä myös Anni Sinnemäen ministerikaudella kesäkuusta 2009 alkaen. Kesäkuussa 2011 Moisio aloitti ympäristöministeri Ville Niinistön erityisavustajana.


title: Elina Moisio

text: Aiemmin hän on työskennellyt työelämään liittyvissä tehtävissä muun muassa tutkijana Työterveyslaitoksella, erikoissuunnittelijana työministeriössä sekä alumnikoordinaattorina ja suunnittelijana Helsingin yliopistossa.


title: Elina Moisio

text: Moisio oli kuuden vuoden ajan Yhteiskunta-alan korkeakoulutettujen puheenjohtaja. Hän istuu Naisjärjestöjen Keskusliiton, Iloisten veronmaksajien ja Ekosäätiön hallituksissa. Vuodesta 2015 lähtien Moisio on toiminut Mannerheimin lastensuojeluliiton liittovaltuustossa. Hän on myös MLL:n Uudenmaan piirin varapuheenjohtaja.


title: Linda Bove

text: Linda Bove (s. 30. marraskuuta 1945) on yhdysvaltalainen näyttelijä. Hän esiintyi vuosina 1971–2003 lastensarjassa "Seesamitie".


title: Linda Bove

text: Bove on lisäksi esiintynyt mm. "Onnen päivien" jaksossa, sarjassa "Search for Tomorrow" sekä elokuvassa "Sanaton rakkaus".


title: Linda Bove

text: Bove syntyi kuurona Garfieldissä, New Jerseyssä ja on ollut vuodesta 1970 naimisissa Ed Waterstreetin kanssa. Hän kävi kuurojen koulua ja myöhemmin Gallaudet'n yliopiston.


title: Kuivasoja

text: Kuivasoja on Oulussa sijaitsevasta Kuivasjärvestä Perämereen laskeva pieni virtavesi.


title: Kuivasoja

text: Ojan tai puron pituus on noin viisi kilometriä ja se virtaa Kuivasjärven länsipäästä Linnanmaan ja Ritaharjun kaupunginosien sekä Pateniemen ja Rajakylän kaupunginosien rajalla, laskien Perämeren Kuivasmeri-nimiseen lahteen Rajakylän Rajahaudassa Letonniemen pohjoispuolella. Kuivasoja sekä Kuivasjärvi ja Pyykösjärvi muodostavat Kuivasojan vesistöalueen, jonka valuma-alueen pinta-ala on 33,61 km². Kuivasoja ja sitä ympäröivä metsävyöhyke on virkistyskäyttöön tarkoitettua suojelualuetta, jonka pinta-ala on 77,6 hehtaaria. Kuivasoja on pääosin matala ja melontaan soveltumaton. Sen yläjuoksun muodostaa noin puolen kilometrin mittainen kapea järvenlahti, josta oja laskee ensin kohti länttä ja luodetta. Alitettuaan valtatien 4 ja Oulun ja Kemin välisen rautatien oja kapenee ja muuttuu voimakkaasti mutkittelevaksi. Alajuoksulla oja kulkee osan matkasta syvässä kanjonissa ja siinä on useita pieniä koskipaikkoja. Ojan varsia reunustaa lähes luonnontilainen metsäkäytävä, jossa risteilee polkuja. Kuivasojan lukuisat koskipaikat ovat keväisin suosittuja kalastuspaikkoja ja ojasta voi lippoamalla nostaa useita kiloja ahvenia, särkiä ja muita järvikaloja, jopa haukia.


title: Urho Hietanen

text: Kersantti Urho Hietanen on kuvitteellinen hahmo Väinö Linnan romaanissa "Tuntematon sotilas".


title: Urho Hietanen

text: Hietanen on varsinaissuomalainen optimisti ja aliupseeri. Hän on varsinainen hupiveikko ja suhtautuu kaikkeen hyväntahtoisesti. Alun perin Hietanen oli alikersantti, mutta hänet ylennetään kersantiksi, kun hän onnistuu tuhoamaan taistelussa vihollisten panssarivaunun miinalla. Hän auttaa nälkää näkeviä lapsia vallatussa Petroskoissa. Kun alikersantti Lehto ampuu antautunutta venäläissotilasta selkään, tulee Hietasen inhimillisyys hyvin esille. Hänen mielestään teko oli tarpeeton ja se painaa hänen mieltään. Lehto ei koe minkäänlaisia omantunnon tuskia, vaan toteaa olevan parempi tulla ammutuksi takaapäin kuin edestä, kun taas alikersantti Lahtisen mielestä on samantekevää, kuoleeko vihollinen kranaattitulessa vai ampumalla.


title: Urho Hietanen

text: Hietanen haavoittuu kranaatin sirpaleesta rynnätessään auttamaan nuorta täydennysmiestä, jolloin hän menettää molemmat silmänsä. Hän kaatuu lopulta vihollistulessa astuessaan ulos palavasta ambulanssista yrittäessään auttaa muita ambulanssiin jääneitä pelastumaan (heidän joukossaan muun muassa molemmat jalkansa menettänyt sotamies, joka menehtyy liekkeihin ambulanssin palaessa).


title: Urho Hietanen

text: Käsikirjoittaja Tove Idström pitää Hietasta naisiin vaikutuksen tekevänä miehenä ja konekiväärikomppanian ”hehkuvana kamiinana”. Hietanen on luonteeltaan tunteellinen ja herkkä eikä häpeä sitä. Hän pelkää, mutta pystyy voittamaan pelkonsa vaikeissa paikoissa. Kapteeni Kaarna kuuntelee mielellään Hietasen vilkkaasti säksättävää varsinaissuomalaispuhetta ja huomaa sen pitävän yllä koko joukkueen mielialaa.


title: Urho Hietanen

text: Pohjoiskarjalaisen Rahikaisen kanssa Hietanen on romaanin alusta saakka huonoissa väleissä, koska heidän suhtautumisensa lähimmäisiin ovat täysin päinvastaiset. Hietanen ei etsi koko ajan omaansa. Sotavangin ampumisesta hän kiivastuu kaikkein eniten, koska hän näkee pelokkaassa vangissa ihmisen, samanlaisen kuin hän itse. Vaikka Hietanen tuhoaa raskaan neuvostoliittolaisen panssarivaunun miinalla, häntä ei missään vaiheessa kuvata tappamassa. Suhteessaan naisiin Hietanen on Rahikaisen täydellinen vastakohta sikäli, että hän ei lähde mukaan rivoihin juttuihin. Hietasen Petroskoissa tapaama itäkarjalainen opettaja Vera, joka on palavasieluinen kommunisti, saa hänet punastelemaan ja tuntemaan itsensä kömpelöksi ja alempiarvoiseksi.


title: Urho Hietanen

text: Hietasella on huono lauluääni, mikä käy romaanissa selväksi useaan kertaan. Romaanin hahmoista Hietanen on melkeinpä ainoa, joka kehittyy ja muuttuu: puheliaasta ja lapsellisesta nuorukaisesta on keväällä 1944 tullut hiljainen ja usein jonnekin kaukaisuuteen tuijottava aikuinen mies. ”Mekotuksen” tilalle ei kuitenkaan ole tullut masennus, vaan vakavuus ja vastuuntunto. Joukkueenjohtajaksi kohonneen Hietasen erityisen huolenpidon kohteena ovat nuoret ja kokemattomat alokkaat. Hietasen haavoittumisessa ja kuolemassa romaanin kertoja näyttää koko sodan julmuuden. Kertoja on tarkoin harkinnut, kenet hän on valinnut kauheimman kohtalon uhriksi. Hietasen, Sarastien ja Kariluodon kuolinpaikaksi on paikannettavissa Pultsoila Laatokan Karjalassa hieman Tarton rauhan rajan itäpuolella.


title: Urho Hietanen

text: Hietasen esikuvana pidetään Väinö Linnan asetoveria, vehmaalaista kersantti Pauli Santasta (1919–1982). Toisin kuin Hietanen hän ei kuollut sodassa, vaan Linna oli tältä osin yhdistellyt ja muutellut tapahtumia vapaasti, ja joitakin piirteitä on saatettu ottaa myös parista muusta henkilöstä.


title: Urho Hietanen

text: Hietasen sankariteoksi kuvatun Klim Vorošilov -panssarivaunun tuhoamisen miinalla teki todellisuudessa eräs Jalkaväkirykmentti 8:n 1. komppanian pioneerikersantti Prääsän ja Pyhäjärven välisellä tiellä Neuvosto-Karjalassa 10. syyskuuta 1941. Väinö Linna kertoi itse myöhemmin saaneensa eräiltä kriitikoilta arvostelua siitä, että hän olisi liioitellut "Tuntemattoman sotilaan" henkilöhahmojen urotekoja, mutta ”"minkä minä sille voin, kun minä omin silmin näin tämänkin tapauksen. Tämäntapaisen sankariteon luo usein itse tilanne enemmän kuin mies, mutta tarvitaan siinä luonnettakin ja neuvokkuutta."” Hietasen tavoin myös panssarivaunun tuhonnut kersantti sai teostaan Vapaudenristin. Vuoden 1955 "Tuntematon sotilas" -elokuvassa käytettiin KV-panssarivaunun asemesta – mahdollisesti poliittisista syistä – saksalaista Panzerkampfwagen IV -tyypin vaunua, joka ei todellisuudessa ehtinyt olla käytössä jatkosodassa.


title: Urho Hietanen

text: Pyynikin kesäteatterin "Tuntemattomassa" Hietasen roolissa nähtiin muiden muassa Matti Varjo. Edvin Laineen vuonna 1955 valmistuneessa elokuvasovituksessa Hietasen roolissa oli Heikki Savolainen, vuonna 1985 Rauni Mollbergin ohjaamassa elokuvassa Hietasen roolin tulkitsi Pirkka-Pekka Petelius sekä vuonna 2017 julkaistussa Aku Louhimiehen ohjaamassa elokuvassa Hietasta näytteli Aku Hirviniemi.


title: Urho Hietanen

text: Myöhemmin Hietasen hahmo on esiintynyt runoilija Heli Laaksosen kokoelmaan "Pulu uis" sisältyneessä pitkässä runossa. Runossa Hietanen ja runoilija kulkevat junarataa pitkin Helsingistä kohti Turkua ja asettuvat asumaan kaksioon Aurajoen varteen lähelle Kakolaa.


title: Gertrude Ederle

text: Gertrude Caroline Ederle (23. lokakuuta 1905 – 30. marraskuuta 2003) oli yhdysvaltalainen uimari. Hänestä tuli vuonna 1926 ensimmäinen Englannin kanaalin yli uinut nainen.


title: Gertrude Ederle

text:
Ederle oli saksalaisen maahanmuuttajan tytär ja tunnettiin nuorena kutsumanimellä "Trudy". Hän osallistui uintiin kesäolympialaisissa 1924 ja voitti kaksi pronssimitalia 100 ja 400 m vapaauinnista sekä yhden kultamitalin 4x100 m
vapaauintiviestistä.


title: Gertrude Ederle

text: Ederle teki urallaan useiden vapaauintimatkojen maailmanennätyksen. Hänen ensimmäinen maailmanennätyksensä oli vuonna 1919 uitu 880 jaardin vapaauinnin 13.19,0. Tämä aika säilyi maailmanennätyksenä vuoteen 1925 saakka. Vuonna 1922 Ederle rikkoi Hilda Jamesin maailmanennätykset 400 metrin sekä 440 jaardin vapaauinneissa. Jamesin edeltävä ennätys oli ollut 6.16,6 molemmilla matkoilla. Ederle ui 400 metriä aikaan 5.53,2 ja 440 jaardia loppuajalla 5.54,6. Martha Norelius rikkoi 440 jaardin ennätyksen vuonna 1926 ja 400 metrin ennätyksen vuonna 1927. Vuonna 1923 Ederle teki vielä kaksi maailmanennätystä. Hän ui 220 jaardia aikaan 2.46,8, joka paransi edellistä maailmanennätystä 0,8 sekunnilla. James rikkoi ennätyksen vielä samana vuonna. Ederle paransi myös 200 metrin vapaauinnin maailmanennätystä aikaan 2.45,2, joka oli 2,4 sekuntia nopeampi kuin edellinen ennätys. Tämä maailmanennätys säilyi voimassa kolme vuotta, kunnes Norelius rikkoi sen.


title: Gertrude Ederle

text: Ederle oli lapsuuden tuhkarokon sekä myöhemmin tärykalvoihin kohdistuneen vaurion johdosta 1940-luvulta lähtien täysin kuuro. Hänet otettiin International Swimming Hall of Fameen vuonna 1965.


title: Maaria (nimi)

text: Maaria on suomalainen naisen etunimi. Se on muunnos Mariasta, joka ilmeisesti tarkoittaa "toivottua lasta". Maarian nimipäivää vietetään 2. heinäkuuta. Suomessa nimi on 1900-luvun alusta vuoden 2009 loppuun mennessä annettu 14 281 henkilölle.


title: B-15

text: B-15 oli maailman suurin rekisteröity jäävuori. Jäävuoren havainnoinnin aikaan sen pinta-ala oli noin 11 000 km² eli se oli Jamaikan saaren kokoinen. Jäävuoren pituus oli noin 295 km ja leveys 37 km. B-15 irtautui Rossin jäähyllystä maaliskuussa 2000 ja rikkoutui useisiin osiin vuosina 2002 ja 2003. Suurin näistä, B-15A, oli maailman suurin vapaasti kelluva kappale: se oli 122 kilometriä pitkä, 27 km leveä ja 3 100 km² laajuinen.


title: B-15

text: Marraskuussa 2003 B-15A irtautui jäävuoresta B-15J ja ajautui Rossinsaaren luota Rossinmerelle.


title: B-15

text: B-15:a hajottua osiin, on samalta alueelta irronnut C-19A nykyään maailman suurin kelluva kappale.


title: Leväsukarapu

text: Leväsukarapu ("Caridina multidentata", ent. "Caridina japonica") on vihertävä katkarapulaji. Sen eturaajoissa ei ole saksia, kuten varsinaisilla katkaravuilla, vaan pienehköt sukaskimput. Se on erittäin suosittu makeavesi-akvaarion levänsyöjä-äyriäinen, koska se ei lisäänny makean veden akvaarioissa lainkaan ja se jättää kalat ja kasvit rauhaan.


title: Leväsukarapu

text: Leväsukarapu kasvaa korkeintaan viisi senttimetriä pitkäksi. Se on läpikuultavan vihreä, ja vartaloa peittävät pilkkuviivoiksi järjestyneet pienet punaiset täplät.


title: Leväsukarapu

text: Leväsukarapu elää luonnossa Japanin Yamato-joessa sekä osissa Koreaa ja Taiwania. Rapu suosii hapan- ja pehmeävetisiä vesistöjä, joiden lämpötila pysyy noin 25 celsiusasteessa.


title: Leväsukarapu

text: Leväsukarapu syö nimensä mukaisesti levää. Niille kelpaa myös akvaariokaloille tarkoitettu kuivaruoka.


title: Leväsukarapu

text: Naaras kantaa vihertäviä mätimunia takaruumiinsa alla kolmesta neljään viikkoa, minkä jälkeen toukat kuoriutuvat ja lähtevät uimaan. Leväsukaravun toukat vaativat kuoriuduttuaan murtovettä, ja ne kasvavat ensimmäiset elinviikkonsa murtovesialueilla, kuten jokien suistoissa. Kasvettuaan aikuiseksi leväsukaravut siirtyvät makeanveden alueille.


title: Leväsukarapu

text:
Leväsukaravun vanhoja suomenkielisiä nimiä ovat olleet amanorapu ja leväkatkarapu.
Tieteellinen nimi muuttui vuonna 2006.


title: Leväkatkarapu

text: Leväkatkarapu ("Palaemon adspersus") on Euroopan rannikkomerissä elävä katkarapulaji. Se on toinen kahdesta Pohjois-Itämeressä ja Suomen rannikollakin alkuperäisenä esiintyvästä katkaravusta hietakatkaravun ohella. Viime vuosina on kolmantena tavattu leväkatkaravulle lähisukuista sirokatkarapua, joka on vieraslaji.


title: Leväkatkarapu

text: Leväkatkarapu kasvaa noin kahdeksansenttiseksi. Sillä on huomiota herättävä, kapea ja terävä otsapiikki, jonka yläreunassa on 5-7 väkästä ja alareunassa 2-4. Sen tuntosarvet ovat pitkät ja sillä on kaksi paria varsin sirorakenteisia saksia. Väriltään leväkatkarapu on elinympäristönsä mukaan vihertävä, punertava tai harmaanruskea, ruskeiden pilkkujen kirjoma.


title: Leväkatkarapu

text:
Leväkatkarapu elää matalassa vedessä rakkolevän ja muun kasvillisuuden kuten meriajokkaan seassa. Talvella se siirtyy syvemmälle, 5-10 metriin. Se on kaikkiruokainen ja käyttää sekä kasvi- että eläinravintoa.
Leväkatkaravun levinneisyys kattaa Euroopan rannikot Norjasta Välimerelle ja Mustallemerelle ja nykyisin myös Kaspianmeren. Suomessa laji elää noin Porin ja Pernajan välisellä rannikkoalueella.


title: Leväkatkarapu

text: Leväkatkarapua pyydetään ravinnoksi kaupallisessa mitassa muun muassa Tanskassa.


title: Louhimies

text: Louhimies on muun muassa seuraavien henkilöiden sukunimi:


title: Ida Husted Harper

text: Ida Husted Harper (s. 18. helmikuuta, 1851 – k. 14. maaliskuuta, 1931) oli yhdysvaltalainen suffragetti ja eräs naisten liikkeen keulakuvista.


title: Ida Husted Harper

text: Ida Harper, tyttönimeltään Husted, syntyi Yhdysvaltain Indianan osavaltiossa. Alun perin hän ei ollut kiinnostunut aktivismista ja toimi indianalaisen Perun kaupungin high schoolin rehtorina. Vuonna 1871 hän meni naimisiin asianajaja Thomas Harperin kanssa. Aviopari muutti Harperin kotikaupunkiin Indianan Terre Hauteen, jossa Ida Harper alkoi salanimellä "John Smith" kirjoittaa naisten kolumneja eri sanomalehtiin. Tänä aikana hän kiinnostui yhä enemmän naisten äänioikeutta vaativasta liikkeestä.


title: Ida Husted Harper

text: Vuonna 1887 Harper auttoi organisoimaan indianalaisen naisten äänioikeusyhdistyksen. Hänestä tuli uuden yhdistyksen sihteeri. Vuonna 1896 Harper liittyi National American Woman Suffrage Associationiin, kansalliseen naisten äänioikeuden yhdistykseen, eli NAWSA:an. Yhdessä Susan B. Anthonyn, Elizabeth Cady Stantonin ja Matilda Joslyn Gagen kanssa Harper kirjoitti neliosaisen teossarjan "History of Woman Suffrage", joka kertoi nimensä mukaisesti naisten äänioikeuden historiasta. Myöhemmin Harper myös kirjoitti elämäkerran Anthonysta. "The Life and Work of Susan B. Anthony" julkaistiin kolmena osana vuosien 1898–1908 välisenä aikana. Vuonna 1922 naiset saivat äänioikeuden Yhdysvalloissa, ja Harper päivitti teosta "History of Woman Suffrage" kahdella uudella osalla, jotka julkaistiin molemmat vuonna 1922.


title: Carrollton

text: Carrollton voi tarkoittaa seuraavia maantieteellisiä kohteita:


title: Pohjankatkarapu

text: Pohjankatkarapu ("Pandalus borealis") on Pohjoismaissa yleisimmin ruoanlaitossa käytetty katkarapu. Pohjankatkarapu elää pohjoisen Atlantin ja Tyynenmeren kylmissä osissa sekä Jäämeressä.


title: Pohjankatkarapu

text: Pohjankatkarapu elää 50–500 metrin syvyydessä 2–14 celsiusasteen lämpötilassa. Sen keho on litteä. Kuori on ohut, sileä ja pienten punaisten pilkujen peittämä. Sen elinikäodote vaihtelee alueittain kolmen ja 8,5 vuoden välillä. Se voi kasvaa jopa 120 millinmetrin pituiseksi. Pohjankatkaravut ovat hermafrodiitteja: syntyessään ne ovat koiraita ja muuttuvat naaraiksi noin kaksivuotiaina. Pohjankatkaravut menestyvät melko suolaisessa vedessä.


title: Pohjankatkarapu

text: Pohjankatkarapu on ravintoa useille kalalajeille, hylkeille ja mustekaloille.


title: Pohjankatkarapu

text: Ravintotottumuksiltaan pohjankatkarapu toimii sekä metsästäjänä että raadonsyöjänä. Se syö pohjakerroksessa, ja migraatioidensa aikana myös vertikaalisissa virtauksissa. Pohjankatkarapujen ruuansulatuksesta on löytynyt mm. mikroleviä ja kaikenlaisia plankton-eliöitä, yksisoluisia kuten säde-eläimiä, viherleviä, äyriäisiä, simpukoita, kalansuomuja, hiekkaa, mutaa ja jopa oman lajin toukkia.


title: Pohjankatkarapu

text: Pohjankatkarapu on Koillis-Atlantin taloudellisesti merkittävin kalastuksen kohde. Sitä kalastetaan trooleilla. Ravustuksen aloittivat norjalaiset 1900-luvun alkupuolella.


title: Pohjankatkarapu

text: Katkarapuja troolataan kesällä huhtikuusta syyskuuhun. Ne keitetään kokonaisina jo troolarissa, ja pakastetaan heti keittämisen jälkeen.


title: Pohjankatkarapu

text: Katkarapujen punainen väri syntyy, kun katkarapuja keitettäessä niiden sisältämät karoteeni-proteiinit denaturoituvat ja astaksantiini-pigmentti irtoaa niistä. Värisävy riippuu kerääntyneen astaksantiinin määrästä. Yli 90% astaksantiinista kertyy kuoreen ja sitä ei ole lihaskudoksessa juuri lainkaan.


title: Hietakatkarapu

text: Hietakatkarapu ("Crangon crangon") on eurooppalainen, ravinnoksi pyydystettävä katkarapu. Belgia ja Alankomaat ovat sen suurimpia kalastajia. Hietakatkarapu on toinen kahdesta Suomen rannikolla säännöllisesti esiintyvästä katkarapulajista, leväkatkaravun ohella.


title: Hietakatkarapu

text: Hietakatkarapua troolataan varsinkin Pohjanmeren eteläosissa. Sitä esiintyy myös Irlanninmerellä, Itämerellä ja sen lahdilla, Välimerellä ja Mustalla merellä sekä Atlantin länsirannikolla.


title: Hietakatkarapu

text: Aikuiset hietakatkaravut ovat tyypillisesti 3–5 cm pitkiä. Niillä on yksi pari saksia. Otsan piikki on lyhyt ja litteä, muistuttaa lapiota.


title: Hietakatkarapu

text: Hietakatkarapu kyhjöttää päivät hiekkaan kaivautuneena, ja liikkuu öisin, jolloin sitä myös troolataan.


title: Jaroslav Popovytš

text: Jaroslav Popovytš (, s. 4. tammikuuta 1980 Drohobytš) on ukrainalainen maantiepyöräilijä, joka edustaa UCI World Tour -tasolla kilpailevaa Trek-Segafredo -tallia.


title: Jaroslav Popovytš

text: Popovytš voitti 23-vuotiaiden maailmanmestaruuden vuonna 2001 ja siirtyi ammattilaiseksi Landbouwkrediet - Colnago -talliin seuraavana vuonna. Hän sijoittui Italian ympäriajossa kolmanneksi 2003 ja viidenneksi 2004. Siirryttyään Discovery-joukkueeseen 2005 hän voitti Katalonian ympäriajon kokonaiskilpailun. Saman vuoden Ranskan ympäriajossa hän voitti valkoisen paidan parhaana nuorena ajajana sekä oli Discoveryn joukkueessa voittamassa joukkueaika-ajoa kilpailun neljännellä etapilla. Vuoden 2006 Tour de Francessa Popovytšin odotettiin olevan yksi Discoveryn neljästä johtavasta ajajasta, mutta sen paremmin hänen, José Azevedon, Paolo Savoldellin kuin George Hincapienkaan ympäriajo ei sujunut odotetusti. Popovytš kuitenkin voitti 12. etapin karattuaan irtiottokumppaneiltaan Alessandro Ballanilta, Oscar Freireltä ja Christophe Le Méveliltä.


title: Jaroslav Popovytš

text: Popovytš siirtyi kaudeksi 2008 Silence-Lotto-talliin. Seuraavan vuoden hän edusti Astana-joukkuetta ja vuodesta 2010 RadioShackia / Trek Factory Racing / Trek-Segafredoa.


title: Pisang Ambon

text:
Pisang Ambon on banaanin makuinen ja karamellinen hedelmä-yrttilikööri. Se on väriltään kirkkaan vihreä, ja sen alkoholipitoisuus on 17 %. Likööri perustuu pullon etiketin mukaan vanhaan indonesialaiseen reseptiin.
Pisang Ambonia valmistaa hollantilainen Lucas Bols B.V.


title: Pisang Ambon

text:
Likööriä käytetään useissa drinkeissä. Esimerkiksi suosittu drinkki Ville Vallaton koostuu maidosta, vodkasta ja Pisang Ambonista.
Nimensä Pisang Ambon on saanut Indonesiaan kuuluvasta Ambon-saaresta ja banaanin malaijin- ja indonesiankielisestä nimestä.


title: Barentsinsaari

text: Barentsinsaari, aiemmin "Barentsin maa" () on Huippuvuorten saaristoon kuuluva saari. Se on asumaton ja sijaitsee Edgeøyan ja Länsimaan välissä. Saari on nimetty alankomaalaisen tutkimusmatkailijan Willem Barentsin mukaan. Saaren pinta-alasta (1 330 km²) noin puolet on jäätikön peittämä.


title: Aira Kemiläinen

text: Aira Tellervo Kemiläinen (4. elokuuta 1919 Kuopio – 10. heinäkuuta 2006 Vesanto) oli Jyväskylän yliopiston yleisen historian professori vuosina 1971–1986. Hän julkaisi useita nationalismia ja kansallisia identiteettejä käsitelleitä tutkimuksia.


title: Aira Kemiläinen

text: Aira Kemiläisen isä Arvi Kemiläinen oli Teknillisen korkeakoulun kirjastonhoitaja ja Suomalaisuuden Liiton perustajajäseniä vuonna 1906.


title: Aira Kemiläinen

text: Kemiläinen valmistui filosofian kandidaatiksi Helsingin yliopistosta 1943 ja kouluttautui sen jälkeen tutkijaksi. Talvi- ja jatkosodan aikana hän toimi Lotta Svärd -järjestössä. Hän pätevöityi myös historianopettajaksi ja toimi Helsingissä Käpylän yhteiskoulun historianopettajana 1945–1950 sekä Töölön yhteislyseon vanhempana lehtorina 1957–1962. Kemiläinen teki väitöskirjatutkimustaan 1950-luvun alussa apurahan turvin Saksassa ja väitteli 1956 Helsingissä tohtoriksi aiheenaan saksalaisten ajattelijoiden tulkinnat saksalaisuudesta. Hän oli ensimmäinen yleisen historian oppiaineesta suomen kielellä väitellyt nainen. Kemiläinen siirtyi 1962 Jyväskylän kasvatusopillisen korkeakoulun historian lehtoriksi. Kun korkeakoulusta tuli Jyväskylän yliopisto, hänet nimitettiin yleisen historian apulaisprofessoriksi 1965 ja professoriksi 1971. Kemiläinen oli pitkään Suomen ainoa naispuolinen historian professori. Hänen johdollaan Jyväskylän yliopistossa aloitettiin Yhdysvaltain historian tutkimus, mistä valmistui sittemmin useita väitöskirjoja. Hän jäi eläkkeelle vuonna 1986. Jyväskylän professuurinsa ohella Kemiläinen oli myös Helsingin yliopiston dosentti.


title: Aira Kemiläinen

text: Kemiläinen palkittiin Suomalaisen Tiedeakatemian kunniapalkinnolla 2003 ja Suomen Historiallisen Seuran kunniajäsenyydellä 2000. Hän oli 1970-luvulla Suomen akateemisten naisten liiton Jyväskylän osaston puheenjohtaja.


title: Aira Kemiläinen

text: Kemiläinen jatkoi historian tutkimista ja julkaisi aihetta koskevia artikkeleita kuolemaansa asti. Hän asui myöhempinä vuosinaan Vantaalla. Hän kuoli heinäkuussa 2006 sairauskohtaukseen Vesannon Harinkaalla ollessaan venematkalla Saijan saaressa sijainneelta kesämökiltään mantereelle.


title: Aira Kemiläinen

text: Kemiläinen suuntautui jo opiskeluajoistaan alkaen anglosaksiseen maailmaan ja täydensi 1950-luvun lopussa opintojaan Asla-stipendiaattina Columbian yliopistossa New Yorkissa. Hän julkaisi vuonna 1964 nationalismin käsitehistoriaa käsittelevän englanninkielisen tutkimuksen "Nationalism: Problems Concerning the Word, the Concept and Classification", josta tuli hänen kansainvälisesti siteeratuin teoksensa. Se esiintyy monien maailmankuulujen nationalismintutkijoiden, kuten Eric Hobsbawmin, Anthony D. Smithin, Benedict Andersonin ja Miroslav Hrochin pääteosten lähdeluetteloissa. Vaikka Kemiläinen oli alun perin saksankielisen kulttuuripiirin asiantuntija, hän teki myöhemmin myös Englannin ja Ranskan historiaan liittyneitä tutkimuksia. 1980-luvun alkupuolella hän johti Suomen akatemian rahoittamaa tutkimushanketta ”Suomen väestön rodullinen alkuperä ja kansallinen identiteetti suomalaisessa ja muussa eurooppalaisessa ajattelussa 1800- ja 1900-luvuilla”. Hän jatkoi saman aihepiirin parissa myös eläkevuosinaan ja julkaisi 1990-luvulla kaksi tutkimusta rotukysymyksen roolista suomalaisen identiteetin pohdinnassa. Viimeisessä teoksessaan "Toisen maailmansodan paineessa" (2001) Kemiläinen käytti materiaalina omia päiväkirjamerkintöjään ja kirjeenvaihtoaan.


title: Kuntouttava työtoiminta

text: Kuntouttava työtoiminta on sosiaalihuoltolain mukainen sosiaalipalvelu sekä työttömyysturvalain mukainen työllistymistä edistävä palvelu. Toiminta on tarkoitettu pidempään työttöminä olleille eli ihmisille, jotka ovat pudonneet työmarkkinatuelle tai saavat toimeentulotukea työttömyyden perusteella. Kuntouttava työtoiminta ei ole kuitenkaan tarkoitettu niille työttömille, jotka kykenevät osallistumaan julkisiin työvoimapalveluihin tai palkkatuettuun työhön. Kuntouttavan työtoiminnan tavoitteena on parantaa henkilön elämänhallintaa ja toimintakykyä sekä työ- ja toimintakykyä.


title: Kuntouttava työtoiminta

text: Kuntouttavaa työtoimintaa järjestetään vähintään yhtenä päivänä viikossa ja vähintään neljä tuntia päivässä. Kuntouttavan työtoiminnan toimintapäivien enimmäismäärä väheni viidestä neljään päivään viikossa 1. heinäkuuta 2015.


title: Kuntouttava työtoiminta

text: Kuntouttavaan työtoimintaan osallistuva työttömyysetuutta saava henkilö saa 9,00 euron suuruisen kulukorvaukseen niiltä päiviltä, joina hän osallistuu kuntouttavaan työtoimintaan. Kulukorvaus peritään kuitenkin takaisin, jos kuntouttavaan työtoimintaan osallistunut henkilö saa myöhemmin takautuvan eläkkeen, joka on pienempi kuin kulukorvauksen ja työttömyyskorvauksen yhteismäärä.


title: Kuntouttava työtoiminta

text: Kunnalle tai kuntayhteisölle maksetaan 10,09 euroa päivässä osallistujaa kohti kuntouttavan työtoiminnan järjestämisestä, minkä lisäksi sen saama muu valtionapu voi olla 24 euron luokkaa. Yhdeksän euron ylläpitokorvaus voi muodostaa viidesosan koko kuntouttavan työtoiminnan arvosta kunnalle tai kuntayhteisölle.


title: Kuntouttava työtoiminta

text: Vuonna 2010 kuntouttavan työtoiminnan piirissä oli Kelan tilastojen mukaan keskimäärin 5 000 henkilöä kuukaudessa. Vuonna 2014 määrä oli yli 12 000. Kuntouttavaan työtoimintaan osallistui 28 % enemmän työmarkkinatukea saavia henkilöitä tammi-helmikuussa 2015, kuin vastaavana ajanjaksona vuonna 2014.


title: Kuntouttava työtoiminta

text: Kuntouttava työtoiminta on Suomen ainoa sosiaalipalvelu, josta kieltäytyminen tietää sanktioita.


title: Kuntouttava työtoiminta

text: Kuntouttavalla työtoiminnalla ei saa korvata virka- tai työsuhteista työtä eli kuntouttavan työtoiminnan asiakas ei voi esimerkiksi korvata kuntouttavan työtoiminnan toimipaikan työntekijää tai toimia hänen sijaisenaan eikä toimipaikka saa olla riippuvainen kuntouttavan työtoiminnan asiakkaiden työpanoksesta.


title: Kuntouttava työtoiminta

text: Kieltäytymisestä kuntouttavaan työtoimintaan seuraa kolmen kuukauden karenssi työmarkkinatukeen. Toimeentulotuesta on voidaan leikata 20 %:lla tilanteessa, jossa työtön kieltäytyy osallistumasta aktivointisuunnitelman laadintaan tai siinä osoitettuun kuntouttavaan työtoimintaan. Kieltäytymisen ollessa toistuvaa toimeentulotukea voidaan leikata jopa 40 %:lla.


title: Kuntouttava työtoiminta

text: Vuoden 2015 alusta voimaan astui uudistus, jossa siirrettiin pitkäaikaistyöttömille maksettujen työttömyyskorvausten maksuvastuuta yhä enemmän työttömien kotikunnille. Kun työttömän työttömyys on kestänyt yli 300 päivää, kunnan osuus on 50 % työttömälle maksetusta työmarkkinatuesta. Jos työttömyys on kestänyt yli 1000 päivää, kunnan osuus on 70 % työmarkkinatuesta. Kun työtön osallistuu kuntouttavaan työtoimintaan, kunta säästyy maksuvelvoitteelta.


title: Kuntouttava työtoiminta

text: Valtio maksaa kunnalle korvausta 10,09 euroa jokaista toimintapäivää ja toimintaan osallistujaa kohti.


title: La Bayadère

text: La Bayadère eli Bajadeeri (Temppelitanssijatar, ) on baletti, jonka koreografian on tehnyt Marius Petipa ja musiikin säveltänyt Ludwig Minkus. Baletin esitti ensimmäisen kerran Mariinski-teatterin baletti 4. helmikuuta 1877 Pietarissa, Venäjällä. Bajadeerin kuuluisimpia kohtauksia ovat muun muassa klassikon asemaan noussut "Varjojen valtakunta" (), pronssijumalan tanssi (), Nikiyan kuolema ja viimeisen näytöksen "Grand pas d'action".


title: La Bayadère

text: Bajadeerista on tehty sen esityshistorian aikana useita versioita. Balettia ovat muokanneet muun muassa Marius Petipa (1900), Aleksander Gorski ja Vasili Tihomirov (1904), Agrippina Vaganova (1932), Vakhtang Tšabukiani ja Vladimir Ponomarjov (1941), Rudolf Nurejev (kohtaus "Varjojen valtakunta") (1963), Natalia Makarova (kohtaus "Varjojen valtakunta") (1974), Natalia Makarova (1980), Rudolf Nurejev (1992) ja Sergei Viharev (2001), joista viimeinen oli rekonstruktio Petipan baletista vuodelta 1900. Nykyään Bajadeerista esitetään lähinnä Tšabukianin ja Ponomarevin venäläistä versiota vuodelta 1941 tai Natalia Makarovan American Ballet Theatrelle tekemää versiota vuodelta 1980.


title: La Bayadère

text: Bajadeeri on kuulunut useina vuosina Suomen Kansallisbaletin ohjelmistoon.


title: La Bayadère

text: Bajadeeri sijoittuu tarunomaiseen Intiaan. Baletti kertoo temppelitanssijattaresta eli bajadeerista Nikiyasta, joka rakastuu sotasankari Soloriin. Nikiya ja Solor vannovat toisilleen rakkaudenvalan, mutta "radza" eli hallitsija haluaa tyttärensä Gamzattin menevän naimisiin Solorin kanssa. Papiston ylibramiini, joka on itse rakastunut Nikiyaan, paljastaa radzalle Solorin ja Nikiyan rakkauden. Gamzatti ja radza päättävät, että tanssijattaren on kuoltava. Nikiyan tanssiessa Solorin ja Gamzattin kihlajaisissa hänelle annetaan kukkakori, jonka sisällä oleva myrkkykäärme puree Nikiyaa. Ylibramiini tarjoaa naiselle vastamyrkkyä, mutta Nikiya valitsee mieluummin kuoleman.


title: La Bayadère

text: Nikiyan kuoleman jälkeen Solor näkee rakastetustaan näyn Varjojen valtakunnassa, ja uuden näyn hääseremonian aikana. Jumalat, jotka ovat suuttuneet tanssijattaren murhasta, rankaisevat hääväkeä tuhoamalla temppelin. Kaikki temppelissä olevat henkilöt kuolevat, ja baletin viimeisessä kohtauksessa Nikiyan ja Solorin henget ovat ikuisen rakkauden jälleen yhdistämiä.


title: Aleksi Sariola

text: Aleksi Juhani Sariola (s. 22. maaliskuuta 1980 Helsinki) on suomalainen näyttelijä, laulaja ja juontaja.


title: Aleksi Sariola

text: Sariola tuli tunnetuksi "Salatut elämät" -televisiosarjasta, jossa hän näytteli Kenneth ”Kentsu” Ojalaa sarjan kolmannesta tuotantokaudesta lähtien. Hänen viimeinen kohtauksensa sarjassa kuvattiin vuonna 2004, ja roolihahmo poistui ruudusta kevään 2005 päätösjaksossa. Lisäksi Sariola juonsi peruskoululaisille suunnattua "Buusteri"-ohjelmaa vuosina 2005–2007. Sariola on esiintynyt myös vuonna 2005 ilmestyneessä lyhytelokuvassa "Pian on aamu" ja pienessä roolissa "Kummelin Jackpot" -elokuvassa. Vuodesta 2008 lähtien Sariola on juontanut MTV Max -kanavalla nähtyä "Ruuvari"-ohjelmaa, jonka hän on itse kirjoittanut ja tuottanut. Tällä hetkellä Sariola juontaa myös "Pientä pintaremonttia" -ohjelmaa MTV3:lla. Lisäksi Aleksi ohjaa SuomiLOVE-ohjelmaa yhdessä Mika Kurvisen kanssa.


title: Aleksi Sariola

text: Laulajana Sariola esiintyy nimellä Illi. Hän tuli tunnetuksi Fintelligensin hitillä "Vaan sil on väliä", vaikkakin kappaleen musiikkivideolla hän päätti esiintyä tuntemattomana. Illin esikoissingle "Punaista" julkaistiin ensimmäisen kerran Suosikki-lehden kylkiäisenä vuonna 2005, ja sitä painettiin 80 000 kappaletta. Kappaleesta kuvattiin myös musiikkivideo, jonka ohjasi Lauri Aalto. Illin esikoisalbumi "Kokoa mut" julkaistiin 22. marraskuuta 2006. Levyn julkaisi Rähinä Recordsin alalevymerkki Alarm Entertainment. Illi on myös vieraillut muun muassa Fintelligensin, Elastisen, Brandonin, Redraman, Cheekin ja Brädin albumeilla. Hänestä onkin tullut yksi Rähinä Records -artistien vakiovierailijoista. Hän on tanssinut myös muun muassa BuBuManin taustalla.


title: Aleksi Sariola

text: Aleksi on oman soolotuotannon lisäksi tehnyt kappaleita myös muille artisteille kuten Jontte Valosaarelle.


title: WHL (täsmennyssivu)

text: WHL on ollut monen jääkiekkosarjan lyhenne:


title: Teosofian avain

text: Teosofian avain () on Helena Blavatskyn kirjoittama kirja, joka julkaistiin ensimmäisen kerran englanninkielisenä vuonna 1889. Kirjassa hän esittää teosofian ulkopiirteet ja selittää sen perusaatteita. Kirjan tarkoituksena on ”antaa vastaus tavallisen länsimaisen kysyjän erilaisiin vastaväitteisiin ja koettaa ilmaista outoja käsitteitä niin yksinkertaisessa muodossa ja niin selvällä kielellä kuin mahdollista.” "Teosofian Avain" ilmestyi ensi kerran suomeksi Pekka Ervastin kääntämänä vuonna 1906.


title: NHL-kausi 1989–1990

text: NHL-kausi 1989–1990 oli järjestyksessään 73. 21 joukkuetta pelasi 80 ottelun runkosarjan. Stanley Cup -mestaruuden voitti jälleen kerran Edmonton Oilers, joka loppuottelusarjassa voitti 4–1 Boston Bruinsin. Oilersille mestaruus oli 5. seitsemän vuoden sisällä, nyt ilman Wayne Gretzkyä. Mark Messier olikin nyt Oilersin keulahahmo ja paras pistemies.


title: Songdalen

text: Songdalen on Norjan kunta Länsi-Agderin läänissä, 8 km Kristiansandista länteen. Kunnan asutuskeskuksia ovat mm. keskustaajama Nodeland, jossa on Kristiansandin-Stavangerin radan rautatieseisake, Brennåsen, Finsland, Hortemo, Nodelandsheia, Rosseland ja Volleberg. Kunnan rajanaapureita ovat Søgne etelässä, Marnardal lännessä ja pohjoisessa sekä Vennesla ja Kristiansand idässä. Tammikuussa 2013 tehdyn väestönlaskennan mukaan Songdalenin kunnassa oli 6 285 asukasta.


title: Songdalen

text: Kunnan läpi menee valtatie E39 Kristiansandista Stavangeriin. Songdal-joki () saa alkunsa Songdalenista.


title: Songdalen

text: Kunta perustettiin vuonna 1964, aiempien Greipstadin kunnan, Finslandin kunnan ja osan Øvrebøn kunnasta yhteenliittymänä. Greipstad-nimen tiedetään olleen käytössä vuonna 1344 ja alueelta tunnetaan 34 maatilaa jo keskiajalta. Greipstad oli erkaantunut Søgnen kunnasta vuonna 1913.


title: Songdalen

text: E39:n varrella Mjåvannin teollisuusalueella sijaitsee valtakunnallisesti tunnettu perunalastutehdas Sørlandschips sekä Norjan suurin internet-huutokauppa, Netthandelen. Tärkein teollinen työllistäjä on öljynporauksessa käytettäviä venttiilejä valmistava Oceaneering Rotator AS 115 työpaikallaan (2007). Myös maataloudella on merkittävä asema. Kristiansandin kaupungin läheisyys tuo kuntaan väestönkasvua.


title: Songdalen

text: Norjalainen entinen uimahyppääjä ja Norjan mestari, suomalaiset juuret omaava Timo Klami, on kotoisin Songdalenista. Kunnassa toimii 4 peruskoulua, kristillinen Oasen-yksityiskoulu, kulttuurikoulu, lukuisia urheiluseuroja sekä muita yleishyödyllisiä yhdistyksiä.


title: Songdalen

text: Rannikon läheisyys tuntuu pitkulaisen kunnan eteläosassa meri-ilmastona, mutta pohjoisosissa on jo vaikutteita sisämaasta. Eteläosassa on lehti- ja sekametsää, kun taas pohjoisosan metsiä hallitsevat mänty ja kuusi. Jänikset, majavat, metsäkauriit ja hirvet ovat yleisiä, ja Finslandin lähistöllä kunnan pohjoisosassa on hirvitiheyden sanottu olevan maailman kärkeä.


title: Serbian demokraattinen puolue

text: Serbian demokraattinen puolue (), (DSS) on serbialainen keskusta-oikeistolainen ja konservatiivinen puolue. Se on International Democrat Unionin ja Euroopan kansanpuolueen jäsen. Sen johtaja on ollut se perustamisesta, vuodesta 1992 lähtien Vojislav Koštunica, joka on ollut Serbian pääministeri 2004-2008.


title: Serbian demokraattinen puolue

text: Serbian demokraattisen puolueen perusti Demokraattisen puolueen siipi, joka kannatti liittymistä opposition DEPOS (Serbian demokraattinen liike) -parlamenttiryhmään. Sen kannattajat jättivät Demokraattisen puolueen ja perustivat Serbian demokraattisen puolueen kesällä 1992.


title: Serbian demokraattinen puolue

text: Todellinen hajaannus oli syntynyt jo aiemmin, pian maaliskuun yhdeksännen 1991 veristen Miloševićin vastaisten mielenosoitusten. DSS:n muodostaneen ryhmän mielestä puolueen piti ottaa selvä kanta Jugoslavian kansallisuuskysymykseen ja etenkin serbien asemaan siinä. Tämä ryhmä ei pitänyt kansalliskysymystä niinkään demokratiakysymyksenä tai osatasavaltojen taloustasa-arvon kysymyksenä, vaan Serbian kansallisen selviytymisen asiana. DS:ään jäänyt siipi puolestaan ei uskonut todellista kansallisuuskysymystä olevan olemassakaan, vaan piti sitä paikallisjohtajien manipulaationa.


title: Serbian demokraattinen puolue

text: DSS:n perustava kokous pidettiin 26. heinäkuuta 1992 ja Vojislav Koštunica valittiin sen johtajaksi.